
”Koko ikäni en ole muuta tehnytkään kuin näitä kahta: vaalinut tasapainoa sekä antanut muille ja pyytänyt muilta anteeksi. Tämä on rehellinen tunnustus. Rehellinen tunnustus on myös, että se ei ole ollut helppoa. Olen kiivas ja ylimielinen. Mutta olen myös rakastava ja nöyrä. Olen hirvittävä, mutta olen myös hellä. Älykkyyteni on ääretön ja ylpeä, ja sen on hankala palvella viisautta. Tiedän, että ennen kaikkea tehtäväni on johtaa itseäni ja valjastaa itseni Valtamaan palvelukseen ja pysyä Kaiken Tasapainossa. Silti nyt olen pakotettu hirveiden olosuhteiden vuoksi järkyttämään tasapainoa kyvykkäiden olemassaolon turvaamiseksi, ja sen teen rakkaudesta heitä ja kaikkia ihmisiä kohtaan. Anteeksipyytämisen aika tulee myöhemmin, enkä tiedä, voiko Kaiken Tasapaino tätä minulle koskaan edes anteeksi antaa. Sitähän ei ole tainnut kukaan koskaan ennen näin röyhkeästi uhmata. En ole ainakaan löytänyt sellaisesta todisteita edes Muistitalon arkistoholvin ammoisten aikojen kirjallisuudesta. Ja jos joku nyt mielessään ihmettelee, että eihän arkistoholviin ole yleisöllä edes pääsyä, niin huomautan, että minä en ole mitään yleisöä ja minulla on pääsy kaikkialle. Minulla ei ole mitään vaikeuksia halutessani harhauttaa Muistitalon estelevää kanalaumaa päästäkseni haluamani lähdekirjallisuuden äärelle. Joka tapauksessa, tämä on ainoa keinoa pelastaa kaikki. Ainoa keino on rikkoa tasapaino siksi aikaa, että on mahdollista korjata se uudestaan…”


Sitaatti on animeurisella kyvykkyydellä siunatun Aartje Sudenkorennon käsikirjoituksesta ”Animeuristen ja insineuristen kyvykkäiden tapahtumakulku Pimeiden ajatusten joukkohyökkäyksestä aina Unhilaan linnoittautumiseen saakka”.









HARME KUOLEE


Harme Harmo oli Muistitalon pitkäaikainen johtaja, Kultalan Akatemian hallituksen pysyvä jäsen, arvostettu luennoitsija sekä Valtamaan tiede- ja taideverkostojen aktiivinen toimija. Hän tiesi, että hänen sydämensä pysähtyisi ja hengityksensä lakkaisi aivan hetken kuluttua. Silti hän ei olisi voinut olla tyytyväisempi. Hän oli tehnyt sen. Hän oli tehnyt teon, jonka vuoksi kruunun silmä tulisi kääntymään kohti Unhilaa. Se tulisi vihdoin ja viimein muistamaan Unhilan, viidentoista vuoden muistamattomuuden jälkeen. Sen lisäksi hän oli takuuvarmasti pelastanut yhden alaisensa ja tämän lapset välittömästä hengenvaarasta. Toki jostain näkökulmasta hän oli saattanut samalla syyllistyä ihmiskaappaukseen näin tehdessään. Hän ei ollut tarkalleen ottaen saanut Pajulin ja tämän tyttärien varsinaista suostumusta kuljettaa heitä koko muun Valtamaan unohtamaan Unhilaan. Matka oli rasittanut heitä kaikkia varsin kovasti ja häntä itseään niin paljon, että hetken kuluttua lähtisi henki. Pajuli ja tämän tyttäret olivat toivon mukaan paremmassa kunnossa.


Harme lojui hevosenruumiissaan kuolemaisillaan ja vinkuen, keltaisen vaahdon peittämät kyljet työläästi nousten ja laskien. Hän lojui silti Unhilan portilla. Hän oli onnistunut vetämään vaunut perässään läpi Aartjen luoman järjestelmän. Läpi tämän tahdon ja muistin lamauttavien estojen ja hälytysten. Hän ei voinut olla muuta kuin tyytyväinen. Viisitoista vuotta hän oli murehtinut kyvykkäiden piiloutumista ja heidän ahdinkoaan, murehtinut, miten Aartjen johdolla kyvykkäiden tilanne vuosi vuodelta vain paheni. Nyt tapahtumat oli laitettu alkuun. Vapauttavat tapahtumat, hän vakaasti uskoi. Hän voisi kohta sulkea silmänsä ja liukua Kaiken Tasapainon antamaan rauhaan. Sen voiman rauhaan, joka soi kaiken elämän ja kaiken kuoleman ja tasapainotti kaiken. Toden totta, vaikka tämän maailman elämästä luopuminen oli haikeaa, Harme odotti innolla Kaiken Tasapainon tapaamista. Hänellä oli niin paljon kysymyksiä Kaiken Tasapainolle ja niin paljon selvitettävää. Maallisen elämänsä aikana hän oli kirjoittanut useita pohdiskelevia mutta silti tieteellisiin lähteisiin perustuvia artikkeleja Kaiken Tasapainon mahdollisesta olemuksesta, persoonasta ja aikomuksista. Hän oli osallistunut useampiin sekä Kultalan Akatemian että Tasapainon Palvelijoiden tai muiden tahojen järjestämiin paneelikeskusteluihin aiheesta. Olisi äärimmäisen mielenkiintoista kohta tavata Kaiken Tasapaino henkilökohtaisesti. Vaikka hän ei silloin saisikaan enää omakohtaisesti seurata tapahtumien kulkua Valtamaassa tai antaa neuvoja Aartjelle, kuninkaalle tai kenellekään muullekaan. Se oli haikeaa. Silti hän odotti tulevaa maallisen elämän jälkeistä aikaa Kaiken Tasapainon yhteydessä suuresti uteliaana ja innokkaana. Hänellä oli mahdollisuus saada kohta vastauksia elämää suurempiin kysymyksiin. Hän oli… lähes onnellinen.


Harmen silmät alkoivat painua kiinni yhä raskaammin. Sen jälkeen, kun hän oli rojahtanut vaunujen edessä ensin neljälle polvelleen ja siitä toiselle kyljelleen, Pajuli Vahvakulta ja tämän tyttäret olivat astuneet ulos vaunujen sisältä kompuroiden ja pelokkaina. Harme tiesi, että vanhemman tyttären nimi oli Puolukka ja nuoremman tyttären nimi oli Sielikki. He olivat yleensä tulleet pari kertaa viikossa koulun jälkeen tekemään läksyjä Muistitalon yleiseen lukusaliin ja näin kuluttaneet aikaansa siihen saakka, kunnes Pajuli oli lopettanut aineiston kuvailutyön kasvatuksen ja koulutuksen osastolla. Sitten he olivat lähteneet yhdessä kotiinsa. Harme oli usein ohi kulkiessaan pysähtynyt juttelemaan tytöille, vaikka hänellä aina olikin kiire rientää kokouksesta toiseen, erilaisiin kulttuuritapahtumiin tai lounaalle tiede- ja taide-elämän silmäätekevien kanssa. Hänen mielestään oli hyvä, että Muistitalo tuli nuorisolle tutuksi. Hänen mielestään oli hyvä, että nuorisolle tuli tutuksi se arvokas työ, mitä Muistitalossa tehtiin koko Valtamaassa tehtävän tutkimuksen ja opetuksen tueksi ja Valtamaan kulttuuriperinnön sekä kansalaisten tiedonjanon hyväksi. Hän oli varma, että Muistitalon atmosfääri imeytyi siellä aikaansa viettäviin ja sai nämä ymmärtämään sen mittaamattoman arvon ja merkityksen, mikä Muistitalon toiminnassa ja kokoelmissa piili.


No, yksi poikkeus asiaan oli. Myös tyttärien isä, Pajulin aviomies, oli aikoinaan ennen heidän lastensa syntymää odotellut Pajulia samaisessa yleisessä lukusalissa silloin tällöin. Muistitalon atmosfääri ei ollut imeytynyt Maksimiin hiukkaakaan, tai jos oli, niin sitä oli ollut vaikea havaita. Maksimi oli pitänyt jalkojaan lukupulpetilla mutta oli sentään laskenut ne virnistellen alas, kun Harme oli häntä ohi kulkiessaan tervehtinyt ja samalla mulkaissut niin merkitsevästi kuin oli pystynyt ja kehdannut. Kukaan ei varsinaisesti uskaltanut pyytää Maksimia laskemaan jalkojaan lattialle ja käyttäytymään kunnolla. Maksimilla oli oma atmosfäärinsä, jonka olivat luoneet hänen suuri kokonsa, armeijan univormu sekä sisäinen, lähes aggressiivinen intensiteetti. Silti, kun Pajuli oli saapunut työt lopetettuaan lukusaliin, Maksimi oli suorastaan ponnahtanut seisomaan ja rientänyt sulkemaan Pajulin halaukseen. Maksimi ja Pajuli olivat puhjenneet hymyyn ja loistaneet rakkautta. He olivat malttamattomasti vaihtaneet suudelman, joka oli moiskahtanut kuuluvasti hiljaisessa salissa, ja poistuneet käsi kädessä kotiinsa, joka heillä oli kävelymatkan päässä Hyvät naapurit -taloyhtiön taloissa, Puolikuun rapun kolmannessa asunnossa. Heidän onneaan oli sadellut kaikkien lukusalissa olleiden päälle, ja kaikki olivat saman tien antaneet anteeksi Maksimille jalkojen pitämisen pulpetin kannella. Nykyään Maksimilla oli tynnyrimäinen vatsa eikä hän pukeutunut enää armeijan univormuun, puhumattakaan siitä, että häntä olisi näkynyt Muistitalon yleisessä lukusalissa. Eikä hän tainnut enää olla juuri tekemisissä Pajulinkaan kanssa. Harme ei ymmärtänyt, mikä Maksimia oikein vaivasi ja sai tämän käyttäytymään melkeinpä hyökkäävästi hyviä käytöstapoja tai ylipäätään sivistyneistön normeja vastaan. Tai mikä tämän sai pilkkaamaan kulttuurillisia arvoja.


Nyt Harme oli todella kiitollinen siitä, että oli tullut tytöille tutuksi ja oli käyttänyt aikaansa juttelemalla heidän kanssaan. Hän ei olisi saanut muuten tyttöjä avukseen, jos nämä eivät olisi koskaan aikaisemmin nähneet häntä ja tienneet hänen nimeään ja sitä, että hän oli heidän äitinsä esimies. Mutta nyt hän oli saanut heidät pakkaamaan ripeästi ja taluttamaan äitinsä vaunuihin. Oli ollut kiire. Pajuli oli ollut hajoamassa kokonaan. Jopa hänen äärirajansa olivat alkaneet tulla epäselviksi. Mitä kammottavaa olisikaan saattanut tapahtua, jos Harme ei olisi saanut heitä lähtemään pois kotoaan, pois Kultalasta.


Joku heistä oli antanut ylen poistuttuaan vaunuista. Ainakin Harmen sieraimiin oli levinnyt oksennuksen haju ja hän oli kuullut yökkäämistä. Oli ilta, eikä Harme nähnyt kunnolla vasten Unhilasta loimottavia valoja. Silti hänestä näytti taivasta vasten siltä kuin Unhilan irvokkaat mutta kulttuuriperinnöllisesti äärettömän arvokkaat, molemmin puolin porttia olevat vartiotornit olisivat taipuneet alaspäin tarkkailemaan tulijoita. Näytti ja kuulosti myös siltä, että tornien seinissä olevat silmät, kellot, nokat, hammasrattaat, pienet vasarat ja panssarisirut olisivat alkaneet elämöimään kiihtyneesti. Olisi varsinainen turhuuden huipentuma, jos tornit tekisivät jotain vahinkoa Pajulille ja tyttärille. Joku saisi luvan tulla ja kiireellä avaamaan portin, ettei Harmen uhri menisi hukkaan. Nyt Pajuli ja tyttäret koputtivatkin arasti portin ovelle. Joku heistä kuului syhertävän itkua.


Harme ei uransa tai ylipäätään elämänsä aikana ollut koskaan hyvä lohduttamaan ketään itkevää. Hän ei halunnut taputtaa ketään ystävällisesti, saati halata ja ojentaa nenäliinaa, koska tunsi itsensä niin perin juurin vaivautuneeksi ja kömpelöksi niissä tilanteissa. Ei sillä, etteikö hän olisi ymmärtänyt ihmisten liikutusta ja tarvetta saada lohdutusta. Hän oli itsekin itkenyt viisitoista vuotta sitten, kun oli lähtenyt Unhilasta ja tiennyt kyvykkäiden sulkeutuvan maailmalta. Silloin se oli kuitenkin tapahtunut lähinnä ehkä kivusta eikä liikutuksesta, koska Aartje oli heidän hyvästellessään puristellut hänen toisen pakaransa verille. Tasapainolle kiitos, Harmen ei nyt edes tarvinnut yrittää lohduttaa Pajulia ja tämän tyttäriä, koska hän itse oli aivan kohta kuolemassa. Kohta joku tulisi avaamaan portin. Kohta joku tulisi vastaanottamaan ensimmäiset Unhilan ulkopuoliset vieraat viiteentoista vuoteen. Kohta joku toinen lohduttaisi Pajulia ja tämän tyttäriä.


Harme toivoi, että ehtisi nähdä Aartjen. Ehkä siksi, että hän halusi nähdä, kuinka Aartje reagoisi ymmärtäessään, että Harme oli onnistuneesti tunkeutunut Unhilaan ja tuonut mukanaan kolme ihmistä melkein vahingoittumattomina. Harme oli ennen lähtöä tilannut puusepältä vaunuihin erikoiskiireellisenä työnä kylmävaahterapaneloinnin ja sen päälle verhoilijalta samanlaisena erikoiskiireellisenä työnä villakangasverhoilun. Hän oli maksanut niistä omaisuuden, mutta se ei ollut harmittanut häntä. Hän oli tiennyt, ettei tulisi enää tarvitsemaan rahojaan sen jälkeen, kun olisi vetänyt vaunut Unhilaan. Kylmävaahtera ja villakangas olivat suojanneet matkustajat enemmiltä vahingoilta matkan aikana. Toki he varmasti tunsivat itsensä heikoiksi kuin monen viikon vatsataudin jäljiltä, mutta he olivat hengissä, he olivat melkein järjissään ja he toipuisivat. He olisivat paremmassa turvassa Unhilassa kuin Kultalassa, vaikka toki tulisivat järkyttymään siitä mitä näkisivät Unhilassa.


Osana lähtövalmisteluja Harme oli valtuuttanut Hiljan Himmin Muistitalon varajohtajana toimimaan täysin johtajan valtuuksin. Hilja oli katsahtanut häntä säikähdyksestä levinnein silmin, punastunut kauttaaltaan ja nielaissut muutaman kerran. Harme ei ollut silti katunut tippaakaan, että oli tehnyt tunnontarkasta ja melkein pelokkaalta vaikuttavasta Hiljasta varajohtajan. Hän oli valmistautunut huolella tähän hetkeen, jona makasi melkein kuolleena Unhilan portilla. Toki paneloinnin ja verhoilun kanssa oli tullut hieman liian kiire, mutta Hiljan suhteen hän oli valmistautunut hyvin. Hän oli kirjoittanut tälle ohjeitaan tätä hetkeä varten jo useamman vuoden ajan. Ohjeet olivat niin yksityiskohtaiset ja kaiken kattavat, että Hiljan ei tarvitsisi ajatella tai päättää mitään itse koko sinä aikana, kun toimisi johtajana, eli moneen kymmeneen vuoteen. Sen kun lukisi ohjeista, mitä olisi tehtävä. Ohjeista oli tullut noin neljä tuhatta sivua kattava nide, jonka Harme oli sidottanut Muistitalon luotetuimmalla kirjansitojalla. Harme oli melko varma siitä, että ohjeet tulisivat olemaan riittävät jopa Hilja Himmin jälkeisille johtajille. Hän oli ottanut niitä kirjoittaessaan huomioon kaiken.


Ohjeiden osalta valmistautuminen oli siis ollut helppoa. Sen sijaan muu osa oli ollut odottelua ja improvisaatiota, ja sen Harme oli kokenut hyvin haasteelliseksi. Hän oli kierinyt tuskassaan vuosia. Oli ollut yhtä suurta kärsimystä elää yhteiskunnassa, joka ei muistanut kyvykkäitä. Harme ei ollut voinut puhua heistä kenenkään kanssa, eikä hän ollut voinut kirjoittaa heistä mitään. Hän oli tiennyt, että heistä kaikista, joka ikisestä Valtamaan asukkaasta, oli revitty elintärkeä ja rakas pala pois. Jokainen kulunut vuosi oli pahentanut tilannetta. Hänen tieteellisen työnsä taso oli auttamattomasti laskenut. Hänen julkaisujaan ja luentojaan alettiin arvostelemaan siitä, että niissä viitattiin jatkuvasti johonkin epämääräiseen, tavoittamattomaan ja kaivattuun asiaan tai henkilöön, joka pitäisi sekä henkilökohtaisesti että kollektiivisesti löytää ja saada osaksi itseä ja yhteiskuntaa. Katsottiin, että hän alkoi menettää teräänsä ja eksyä yhä enemmän johonkin omaan illuusioonsa. Monen monta vuotta oli kulunut, eikä Harme ollut tiennyt, mitä muuta olisi voinut tehdä kyvykkäiden ja koko Valtamaan hyväksi, kuin kirjoittaa ohjeitaan ja harjoittaa omaa, Aartjen hänelle vahingossa antamaa kykyä, Lahjaa.


Kunnes eräänä päivänä hän oli löytänyt Muistitalossa ensimmäiset, tuskin silmin havaittavat mädät pilkut animeurista kyvykkyyttä käsittelevässä kirjallisuudessa. Vielä ne eivät olleet tuoneet varmuutta, mutta kuukausi sen jälkeen hän oli yllättänyt lainopillisen osaston osastonhoitaja Lautin ja pari muuta naureskelemassa kahvihuoneessa Valtaviisin jutulle tai paremminkin jutun kuvalle. Kuva oli otettu Aseseppien killan kustantamissa juhlissa, joissa kuningas oli esiintynyt tuntemattoman nuoren naisen kanssa. Kuningas näytti raskaasti humaltuneelta, ja kuvatekstissä Valtaviisi lupasi kultaa sille, joka voisi antaa vihjeen naisen henkilöllisyydestä. Harme ei ollut tyrmistynyt nuoren naisen provosoivasta pukuvalinnasta eikä siitä, että tämä näytti toisella kädellään tarttuneen kuninkaan haaravälistä tiukalla otteella ja toisella kädellä näyttävän voitonmerkkiä kuninkaan olkapään takaa poseeraten näin uskomattoman huonokäytöksisesti Valtaviisin kuvaajalle, joka puolestaan tiesi ottaneensa vuosisadan kuvan laukaistessaan kameransa. Harme oli tyrmistynyt siitä, että hän tunnisti naisen. Hän tunnisti tämän haastavat ja uhmakkaat piirteet. Pitkän suoran nenän ja huvittuneen katseen silmälasien linssien takaa. Vihreät hiukset. Hänen ei ollut tehnyt enää mieli kahvia saati teetä. Hän oli kiiruhtanut takaisin työhuoneeseensa. Hän oli perunut iltapäivän kokouksensa. Hän oli rukoillut Kaiken Tasapainoa suomaan hänelle viisautta ja rohkeutta. Hän oli kiittänyt Kaiken Tasapainoa siitä, että vihdoinkin oli alkanut tapahtumaan.


Mädät pilkut olivat nopeasti levinneet Muistitalon kaikille osastoille kaikkeen sellaiseen aineistoon, joka liittyi jollain tavalla kyvykkäisiin tai Valtamaan kaikkien ihmisten yhteiseen historiaan ennen Aartjen aiheuttamaa unohdusta. Harme ei ollut tuhlannut voimiaan yrittämällä taistella mätää vastaan. Tietenkin häntä hirvitti ja hän vietti helvetillisiä unettomia öitä asian takia, mutta hän tiesi, ettei mikään mekaaninen tai kemiallinen puhdistus, myrkytys, saati tuuletus tai pakastaminen auttaisi. Vain muistaminen, se että Aartje luovuttaisi ja ihmiset yhdistyisivät, auttaisi ja lopettaisi Muistitalon aineistoihin eli kirjallisuuteen, tutkimusaineistoihin, taideteoksiin, muihin kulttuuriartefakteihin ja historiallisiin arkistoihin ja asiakirjoihin kohdistuvat tuhot. Viimeinen pisara olivat Valtaviisin uutisoimat epäselvät kolme kuolemantapausta ja se, että Pajuli jäi pois töistä. Harme käsitti kyllä, että kaikki tapahtunut oli avoin haaste Aartjelle. Niillä yritettiin saada tämä ulos linnoituksestaan. Tai vankilastaan. Kummin päin vain. Sillä Aartje oli viimeiseen asti kruunua ja Valtamaan kulttuuriperintöä kunnioittava henkilö. Hän oli viimeiseen asti viattomia uhreja välttävä henkilö. Hän oli vannonut palvelevansa ja suojelevansa kruunua. Kaikkea tätä hän oli uskonut tekevänsä langettamalla unohduksen Valtamaan ylle viisitoista vuotta sitten. Harme ei kuitenkaan ollut voinut odottaa, ymmärtäisikö Aartje astua esiin vai ei. Hän oli pelännyt, että viidentoista vuoden raskaan kuorman kantaminen oli saattanut tehdä Aartjesta myös toisenlaisen henkilön. Sellaisen, joka jäikin mieluummin piiloon. Harme ei voinut myöskään hyväksyä ja odottaa, että yksi hänen seitsemästäkymmenestäneljästä alaisestaan, kasvatuksen ja koulutuksen osaston aineiston kuvailijavirkailija Pajuli lapsineen tulisi ajetuksi epäselvään kuolemaan. Siksi hän oli ajatellut: ”Kruunun, Valtamaan kulttuuriperinnön sekä viattomien pelastuksen puolesta!” Siksi hän oli paimentanut Pajulin lapset pakkaamaan ja taluttamaan äitinsä vaunuihin. Siksi hän oli asettunut vaunujen eteen, valjastanut itsensä ja muuttanut muotoaan harmaaksi isoksi varmajalkaiseksi hevoseksi.


Unhilan portti avattiin. Harmen sydän jysähti hänen rinnassaan, mutta ei kuitenkaan vielä viimeisen kerran. Se jatkoi edelleen lyömistään. Hän piti väkisin silmiään auki ja yritti tarkentaa katsettaan. Hän ei erottanut portilla kuin kaksi lähekkäin seisovaa hahmoa. Oliko toinen Aartje? Pajuli ja tyttäret menivät toisiinsa kiinni äkillisesti kuin Kuukukka suppuun auringon noustessa. Harme ei sitä ihmetellyt. Kyvykkäiden kohtaaminen saattoi joskus aiheuttaa sellaisen vaikutuksen. Varsinkin nyt, kun Pajuli kohtasi kyvykkäitä ensimmäistä kertaa vuosikausiin, eivätkä tyttäret olleet tavanneet heitä koko elämänsä aikana eivätkä olleet edes tienneet heidän olemassaolostaan. Varsinkin nyt, kun toinen vastaantulijoista oli melko varmasti Aartje. Aartje oli rikki ja pidellyt unohduksen verhoa ja suojausverkkoa Unhilan yllä saamatta lepoa, pääsemättä elpymään, ilman unheksintaa vuosia. Hän mahtoi olla uupunut ja se varmasti paistoi hänen olemuksestaan.


– Iltaa, toinen hahmoista kuului sanovan, ja kyyneleet tirisivät välittömästi Harmen suurten hevosensilmien nurkista. Ei kannattanut huijata itseään. Tämä ei ollut ruumiillista tuskaa, tämä oli puhdasta liikutusta, kuten oli ollut myös viisitoista vuotta sitten. Se oli Aartjen ääni. Matala ja laulava. Arvovaltainen. Harme oli joskus uuvahtanut kesken keskustelun Aartjen kanssa ja vaipunut uneen kuunnellen tämän ääntä. Aartjelle kun oli hyvin tyypillistä lipsua sellaiseen keskusteluun, jossa riitti pelkkä hänen oma kontribuutionsa. Tällaista oli tapahtunut silloin kauan aikaa sitten, kun kyvykkäät olivat osa Valtamaan yhteiskuntaa ja Harme ja Aartje vilkkaassa kanssakäymisessä keskenään. Harme oli kiitollinen, että sai kuulla Aartjen äänen vielä ennen kuolemaansa. Kiitos, Kaiken Tasapaino, hän huokaisi mielessään ja kuoli.


Kaiken Tasapaino lähestyi häntä hymyillen. Se suipisti huuliaan, joissa kareili avaruus, ja puhalsi.


– Sinulle on vielä tehtävää ja koettavaa, se sanoi, ja Harme lensi ällistyksekseen Unhilaa ympäröivään metsään jättäen hallavan hevosen ruumiin jälkeensä. Hän ehti nähdä, kuinka joku, luultavasti Aartje, kumartui hevosen puoleen. Aartjen liikkeet vaikuttivat omituisilta, ihan kuin tämä olisi ulostanut housuihinsa ja yrittänyt kävellä niin ettei kukaan olisi huomannut. Mutta ei kai nyt sentään? Hän yritti räpiköidä ja päästä takaisin, mutta ei voinut mitään tuulelle, joka kuljetti häntä syvemmälle metsään. Hän yritti huutaa, mutta hän ei osannut. Pian tummat kuuset tukkivat maiseman.


Tuulen laantuessa hän tarttui hetkeksi neulaiseen oksaan ja huomasi alapuolellaan viisi jonossa kulkevaa isoa tummaa hahmoa. Tuonen Susia. Niiden panssarimaiset turkit näyttivät aaltoilevan jolkotuksen tahdissa. Tuonen Sudet olivat kohtalokkaiden tapahtumien aaltoja. Niiden mukana kulkivat kuolema ja rakkaus, elämä ja mustasukkaisuus. Niiden veressä juoksi insineurinen rauta, jolla oli kyltymätön nälkä. Ne olivat haistaneet hänen kuolemansa ja olivat menossa ruokkimaan rautaansa hänen ruhonsa ääreen. Yllättäen yksi susista kohotti päänsä ja sen ja Harmen katseet kohtasivat. Susi todellakin näki hänet punahehkuisilla silmillään. Sen punaiset silmät näkivät Harmen, ja Harmen lävitse iskeytyi paine. Ehkä se oli sitä, että Harme oli juuri kuollut. Ehkä se oli sitä, että hän oli juuri nähnyt Kaiken Tasapainon suipistavan huuliaan ja kuullut tämän puhuvan. Ehkä se oli sitä, että hän oli nähnyt Aartjen, joka oli kuitenkin erilainen kuin viisitoista vuotta sitten. Tai sitten se oli sitä, että hänen oli tullut nyt aika, nyt 62-vuotiaana kokea tämä vavahduttava tunne. Nyt. Suden ja hänen välillään välähti voima, jollaista hän ei ollut koskaan ennen elävänä kokenut. Sitten tuuli puhalsi uudestaan ja hän jatkoi lentoaan. Tunsitkohan sinäkin sen, Harme mietti järkyttyneenä. Toivottavasti tunsit, hän toivoi.









PAJULI PYSYTTELEE SISÄTILOISSA


Pitkällä sairaslomalla oleva kuvailijavirkailija ja 10- ja 14-vuotiaiden tyttäriensä käytännöllisesti katsoen yksinhuoltajaäitinä toimiva Pajuli Vahvakulta oli menettänyt otteensa kaikesta eikä ollut päässyt käsiksi mihinkään. Niin hänestä ainakin tuntui. Oli kulunut toukokuu ja kesäkuu, jotka hän oli virunut sairaana heidän hirvittävästä matkastaan Unhilaan. Oli kulunut helteinen heinäkuu ja viilenevä elokuu, jotka hän oli muuten vain hukannut. Ainakin hän kuvitteli niin. Oli vaikea tietää tarkasti, mikä oli totta tai mitä oli tapahtunut missäkin järjestyksessä. Kaikki ei tietenkään ollut Unhilassa olon syytä. Monet asiat olivat jo vuosien ajan vain lipsuneet hänen käsistään tai ne olivat ohittaneet hänet eikä hän ollut saanut kiinni mistään olennaisesta ja tärkeästä. Ja jos olisi pitänyt antaa rehellinen vastaus kysymykseen oliko hän edes yrittänyt tehdä elämästään sellaista kuin olisi halunnut tai tarvinnut, niin hänen olisi pitänyt vastata: ”Kyllä, mutta liian vähän” tai ”Kyllä, mutta olen antanut liian nopeasti periksi” tai vain ”Kyllä, mutta…”. Kyllä, mutta. Se kuvasi hyvin hänen elämäänsä. Onneksi kukaan ei ollut varsinaisesti kysynyt sitä ääneen. Tosin Puolukka ja Sielikki katsoivat häntä täynnä pidätettyä suuttumusta silmissään niiden harvojen yhteisten ruokailujen aikana, jolloin he suvaitsivat syödä hänen kanssaan yhtä aikaa eivätkä olleet Kolmen Kannen suuressa ruokasalissa muiden kanssa. Kaikkien niiden muiden kanssa, joiden kanssa he olivat mieluummin kuin Pajulin. Katse heidän silmissään oli itse asiassa jo muuttunut avoimeksi syytöksesi. Mikset yritä tarpeeksi. Miksi annat aina periksi. Tytöt olisivat halunneet, että hän olisi kuunnellut ja kommentoinut heidän kertomuksiaan siitä, mitä olivat koko päivän tehneet ja kenet olivat tavanneet ja mitä olivat kenenkin kanssa jutelleet. He olisivat halunneet, että hän olisi puolestaan kertonut omasta päivästään, ja he olisivat halunneet, että hänen oma päivänsä olisi ollut yhtä toimelias ja täynnä yllätyksiä kuin heilläkin, täynnä uutta, joka kiihottaa mieltä niin että tuskin malttoi odottaa huomista ja sen tuomia asioita.


Mutta heidän kokemuksensa tästä paikasta olivat täysin vastakkaiset. Pajulin Unhila oli jättänyt täysin ulkopuoliseksi ja lamaannuttanut, tytöt se oli imaissut itseensä niin että he olivat tempautuneet pois hänen ulottuviltaan sen jälkeen, kun olivat ensimmäisen kerran uskaltautuneet ulos heidän huoneistostaan, ehkä kaksi viikkoa heidän saapumisensa jälkeen. Hän oli ensin kuunnellut heidän kertomuksiaan väsyneenä ja ymmärtämättä mitään. Sitten hän oli kokonaan kieltänyt heitä puhumasta asioista. Sen jälkeen hän oli todella menettänyt heidät. Hän oli kyllä tehnyt pari ponnetonta yritystä saadakseen tytöt takaisin. Hän oli jopa puhunut Saimaralle heistä, kysynyt neuvoa. Saimara oli istunut hänen vieressään, nyökkäillyt ja äännellyt myötätuntoisesti: mmm..., niin..., kyllä..., no kyllä se siitä ja jopa ottanut hänen kädestään omalla pullealla pikku kädellään kiinni ja silittänyt hänen käsivarttaan. Hän oli vierastanut Saimaran kosketusta ja vierastanut sitä, että tämän pyöreät, hopeisia pisamia täynnä olevat kasvot ja ulkonevat silmät olivat niin lähellä hänen omia kasvojaan. Saimarasta uhkui elinvoimaa, hän uhkui sitä paksua palmikkoa, suloista povea ja kaartuvia pohkeita myöten. Saimara tuoksui ulkoilmalle ja hielle. Vaikka Pajuli oli epäilyksettä Saimaraa vanhempi, tässä asetelmassa hän oli lapsi, eikä hän voinut sille mitään. Tai olisi ehkä voinut, jos ei olisi antanut saman tien periksi olla heikompi.


Saimara oli ottanut heidät avosylin vastaan, kun he olivat vain puoliksi elävinä päässeet perille Unhilaan. Saimara oli antanut käskyjä omituiselle väelle, ja nämä olivat järjestäneet taivaallisen aterian ja sijanneet niin pehmeät ja miellyttävät vuoteet, että niille nukahtaminen oli tuntunut melkein kuolemalta. Saimara järjesti heille kaikki mitä he tarvitsivat niin, ettei heidän tarvinnut tehdä mitään. Ja se jatkui ja jatkui, vieläkin se jatkui. Aamiainen, lounas, välipala, päivällinen, iltapala, siivous, vuoteiden sijaus, pyykit, mitä vain he tarvitsivat. Hän oli ehkä heinäkuussa alkanut kaivata tekemistä, ja hän oli puhunut siitä Saimaralle. Hän ei olisi enää halunnut olla se, joka vain odottaa, että kaikki tapahtuu.


– Voi rouva Vahvakulta, Saimara oli vastannut siihen hymyillen ystävällisesti ja vilpittömästi koko kasvoillaan, kaikkien pisamiensa voimasta. Hän ei ollut sanonut ääneen muuta, mutta silti hän oli sanonut, että levätkää te vain. Katsotaan sitä sitten myöhemmin.


Tämä oli toistunut niin monta kertaa, kunnes Pajuli oli ymmärtänyt, ettei Saimaralla ollut aikomustakaan päästää häntä Unhilan elämään sisälle, eikä hänellä ollut ketään muuta, kehen olisi tukeutunut tässä asiassa ja keneltä olisi pystynyt vaatimaan muutosta. Hän oli tuomittu katsomaan kaikkea sivusta. Saamaan kaiken valmiina, pystymättä vaikuttamaan asioihin millään tavoin. Hän oli viimeisen kerran yrittänyt keskustella asiasta elokuun alussa, jos oli ajankulusta pysynyt kärryillä. Hänen sanansa Saimaralle olivat olleet epäloogisia, ja hänestä oli tuntunut siltä kuin olisi alkanut hitaasti hukkua. Mitä enemmän hän tavoitteli haluamaansa, sen kauemmaksi se karkasi. Saimara oli ollut lempeä kuten aina. Pajulista oli alkanut tuntua äärettömän väsyneeltä, ja kun Saimara oli lopuksi kehottanut häntä lepäämään, hän oli ollut itsekin samaa mieltä. Lepäämään mentyään hän oli itkenyt eikä ollut jaksanut vaihtaa vaatteitaan, vaikka jossain vaiheessa päivä oli vaihtunut illaksi. Hän oli nukkunut samoilla vaatteilla yhtä soittoa monta päivää. Sen jälkeen hän oli lakannut yrittämästä mitään. Hän oli jäänyt istumaan neljän seinän sisälle ja katselemaan joskus ikkunasta. Hän oli jäänyt makaamaan sängyn päälle kattoon tuijottaen. Hän oli noussut valmiille aterialle, jonka oli useimmiten nauttinut yksin. Hän oli juonut päivällisen kanssa tarjotun viinilasin, joka helpotti sammuttaen hänen sisällään kytevät aikeet. Hän oli jäänyt kävelemään reittiä kolmen makuuhuoneen, oleskeluhuoneen ja keittiön välillä. Hän oli painanut poskensa vasten hirsistä seinää. Hän oli painanut otsansa paksuun vihertävään ikkunalasiin eikä ollut välittänyt siihen jäävistä rasvaisista jäljistä. Ne pyyhittiin aina pois.


Nyt Pajulilla ei ollut enää tyttöjäkään. Hänen ihania villejä tyttäriään, jotka laukkasivat ja kiljuivat ja vaativat maailmaa huomioimaan heidät. Mutta kuten sanottu, kaiken tärkeän menettäminen oli alkanut jo vuosia sitten. Puolukka ja Sielikki olivat viimeinen asia, joka hänellä oli ollut vielä jäljellä, ennen kuin he olivat joutuneet lähtemään Unhilaan. Nyt hän istui yksin heidän huoneistossaan Kolmen Kannen länsisiivessä, ikkunan vieressä pienen kirjoituspöydän äärellä, eikä hänellä ollut aavistustaan siitä, missä Puolukka ja Sielikki olivat, mitä he tekivät ja kenen kanssa olivat. Se, että tytöt olivat kuitenkin yhdessä, lohdutti häntä ja antoi hänelle syyn hiukan armahtaa itseään. Oikean tai valheellisen syyn, hänellä ei ollut voimia asiaa ajatella siitä eteenpäin. Nojatuolissa kirjoituspöydän vieressä oli päämäärätön käsityö, jota hän oli tehnyt jo jonkin aikaa, saamatta tietenkään valmiiksi, tietämättä edes kunnolla, mitä siitä oli tarkoitus tulla.


Ikkuna, josta hän katseli, antoi näkymän metsään päin. Sen sijaan makuuhuoneista ikkunat antoivat toiseen suuntaan. Niistä hän olisi nähnyt Unhilan väkeä töissään, sillä kai he töitä tekivät. Hän ei halunnut katsella heitä. He olivat häilyviä, kummallisia ihmisiä tai oikeastaan olentoja. Silti heissä oli jotain erikoisen tuttua. Heissä oli samalla tavalla jotakin tunteellisen tuttua kuin sukulaisissa, joita ei ollut nähnyt sitten varhaislapsuuden. Heitä katsellessa häivähti mielessä, oliko hänen itsensä syy vai jonkun toisen syy, että he olivat unohtuneet. Joillakin oli samanlaiset terävät hampaat kuin petokaloilla ja jotka paljastuivat heidän nauraessaan jollekin vitsille tai uhitellessaan toinen toisilleen. Joku oli kerran paljastanut hampaansa jopa Pajulille, kun hän oli kauan sitten uskaltautunut katsomaan elämää Kolmen Kannen ulko-oven raosta miettien, astuisiko pihalle. Joillain heistä oli silmien tilalla kojeet, jotka näyttivät kiikareiden linsseiltä. Joidenkin yksittäiset raajat näyttivät metallista valmistetuilta, ja joidenkin rintakehässä paloi väriään vaihtava valo. Toisten hiukset olivat kuin juurakko tai linnunpesä. Toisaalta jotkut heistä näyttivät aivan tavallisilta ihmisiltä. Jotkut puolestaan enemmän eläimiltä. Pajuli tiesi, että hän tiesi, keitä tämä väki täällä oli, mutta häntä kuvotti se, ettei hän pystynyt muistamaan sitä. Samalla hän myös tiesi, että väessä oli jotain vialla. Heidän liikkeensä olivat piirun verran liian jähmeitä, ja he jättivät joskus askareensa yhtäkkiä kesken, kuin havaiten, että olivat tekemässä jotain täysin järjetöntä. He saattoivat myös yhtäkkiä rikkoa jotain täysin yllättäen. Istuin heidän allaan saattoi hajota tai sattumoisin heidän lähellään oleva generaattori sammua pienesti posahtaen ja savuten. Heissä oli vialla jotain samalla tavalla kuin pitkään unohduksissa olleilla sukulaisilla, jotka olivat vanhentuneet tai sairastuneet ja se sai ihmettelemään, missä välissä heistä oli sellaisia tullut ja mitä ihmettä heille oli oikein tapahtunut.


Mutta juuri nyt hän katsoi oleskeluhuoneen ikkunasta avautuvaa metsäistä maisemaa. Vihertävän paksun ikkunalasin ulkopuolella metsä oli vaihtamassa väriään ruskeaan, keltaiseen, punaiseen ja oranssiin. Jos Saimara oli puhunut totta, koko metsä muodosti yhden hälytysjärjestelmäkokonaisuuden. Se oli täynnä aistimia, jotka välittivät tietoa mahdollisista tunkeilijoista, ja se oli täynnä muistia lamauttavia estoja. Se oli arvon Ruovikon lumoama metsä. Minkään Unhilan ulkopuolisen elävän olennon tai ihmisen ei pitänyt päästä siitä läpi. Silti Pajuli ja hänen tyttärensä olivat tulleet Unhilaan. Aina kun hän yritti ajatella sitä, miten he olivat päätyneet Unhilaan, häntä alkoi oksettamaan. Tytöt kohauttivat aina silloin olkapäitään ja heidän kasvoilleen levisi epävarma ilme. Kukaan ei tiennyt, kuka heidät oli tänne tuonut ja miksi.


Yhtäkkiä lasin taakse nousi jostain sudenkorento, joka jäi leijumaan ikkunan eteen ja tuijottamaan häntä suurilla sinisillä silmillään. Hän säikähti ja kavahti sitä. Hänen mieleensä nousi kuva tai ehkä muisto hänen itsensä kokoisesta sudenkorennosta hänen yllään. ”Minä ilmestyn sinulle kolme kertaa ja sitten olet kuoleva Vahvakultan vuoksi. Yksi.” Näin oli olento sanonut ja silittänyt hänen kasvojaan yhdellä raajoistaan. Hän oli pelännyt, ja kylmä hiki oli peittänyt hänet kauttaaltaan. Sitten hän oli herännyt. Se oli ollut painajainen. Hänen sydämensä hakkasi silti nytkin kiivaasti. Hän oli nähnyt saman painajaisen vielä toisen kerran, sen hän muisti, ja silloin sudenkorento oli laskenut kahteen. Kolmatta kertaa ei ollut tullut. Vai oliko tämä kolmas kerta? Kuolisiko hän?


– Mene pois, Pajuli sanoi tukahtuneesti ja napautti nyrkillään lasia. Sudenkorento katsoi häntä hetken paikoillaan ja lensi sitten pois.


Lehtipuiden hehkuvat värit tekivät havupuiden vihreydestä syvää ja tummempaa kuin kesällä. Havupuita oli täällä enemmän kuin Kultalassa, jossa ainakin kaupungin katujen varsilla yleisin puu oli vaahtera. Pajuli ajatteli Muistitalon aulaan ripustettua Valtamaan karttaa ja siinä olevia viittä linnakaupunkia. Linnakaupungit oli helppo muistaa, niihin liittyvää värssyä oli hoettu lapsesta saakka koulussa: ”On viisi linnaa Valtamaassa. Ensimmäinen Kultala. Vastapäätä toisiaan Öst ja Ryskä. Pohjoisessa hurja Akka. Ne luvanneet on ainiaan, suojella jok on Unhila. Kuudes linna, sit et löydä, se unholaan on vaipunut.” Valtamaan pääkaupunki oli Kultala, ja se oli eteläisin neljästä linnakaupungista. Lännessä rajana olivat meri ja Ryskän linnakaupunki. Idässä sijaitsi Öst ja sen jälkeen alkoivat valtavat aarniometsät. Pohjoisessa oli hurja Akka. Viides, kaikkien keskellä oli Unhila. Unhila. Valtamaasta poisvetäytynyt Unhila. Kuudennen linnakaupungin ajattelemisesta Pajuli sai päänsärkyä. Hänellä ei ollut muistikuvaa siitäkään. Ei ollut muistikuvaa siitä, mitä sillä tarkoitettiin.


Muistitalon aulassa oleva Valtamaan kartta oli jättimäinen jäljennös kartografipariskunta Aalto ja Pilvi Peukaloisen noin 80 vuotta sitten piirtämästä, kulttuurihistoriallisesti äärettömän arvokkaasta kartasta. Jäljennös oli ripustettu Kultalassa Muistitalon valtavaan ja mahtipontiseen aulaan siten, että kaikki pääovesta poistujat näkivät sen oven yläpuolella. Pajuli oli yleensä saapunut töihin ja poistunut töistä kasvatuksen ja koulutuksen osaston pienemmästä sivuovesta. Paitsi silloin, kun tytöt olivat tulleet odottamaan häntä Muistitalon yleiseen lukusaliin. Silloin he kaikki olivat menneet pääovesta ulos. Pajuli muisti, että viime talvena jäljennökseen oli Unhilan kohdalle ilmestynyt musta haiseva läiskä, joka oli joka kuukausi levinnyt vähän kerrassaan kohti muita linnakaupunkeja. He olivat tyttöjen kanssa pysähtyneet katselemaan sitä inhoten, ja joka kerta Pajuli oli ihmetellyt, miksi asialle ei tehty mitään. Hän oli joka kerta päättänyt puhua siitä Hilja Himmin tai Harme Harmon kanssa. Mutta aina kun hän oli siirtänyt katseensa pois jäljennöksestä, hän oli unohtanut asian. Niin olivat tytötkin. Ja epäilemättä niin oli käynyt kaikille muillekin. Nyt oli syksy, ja jäljennöksessä Valtamaa oli varmasti jo peittynyt kokonaan mustaan mätään. Pajuli mietti, että olikohan sille vieläkään tehty yhtään mitään.


Yhtäkkiä arvon Ruovikko asteli ikkunan alta. Ikkunalasi väänsi miehen hahmon pienille mutkille, mutta silti hän näki, että arvon Ruovikon sänkisen parran ympäröimä suu kävi ja sylki lensi, vaikka ketään toista ei ollut lähimaillakaan. Arvon Ruovikko oli Unhilan päällikkö. Hän muistutti etäisesti jotain toista henkilöä. Samalla tavoin kuin talven törröttäjän varsi keskellä lumihankea muistutti kesäajan uhkeaa ja elinvoimaista kasvia. Samalla tavoin kuin matelijan luoma nahka muistutti elävää uusinahkaista eläintä. Pajuli ei vain saanut mieleensä, ketä arvon Ruovikko muistutti. Arvon Ruovikon mustat hiukset heilahtelivat paksuina, kosteannäköisinä klimppeinä, harppovien askelten tahdissa. Vaikka heidän huoneistonsa sijaitsi Kolmen Kannen toisessa kerroksessa eikä arvon Ruovikko voinut mitenkään nähdä keskittyneen olotilansa tähden Pajulia eikä edes aavistaa, että hän istui siinä ikkunan ääressä, hän vetäytyi pois. Hetken aikaa asteltuaan huoneen keskellä hän siirtyi istumaan nojatuoliin, joka sijaitsi ikkunattomalla seinällä. Arvon Ruovikko oli Saimaran lisäksi toinen henkilö Unhilan väestä, jonka kanssa hän oli tämän ehkä viiden kuukauden aikana keskustellut, jos niiden harvojen sanojen vaihtoa saattoi keskusteluksi kutsua.


Pajuli ei pystynyt istumaan pitkään nojatuolissa vaan nousi siitä ja käveli kolmanteen, tyhjillään olevaan makuuhuoneeseen. Hänen sydämensä hakkasi kiihtyneenä ja hän sulki käsiään nyrkkiin ja auki. Hän oli sittenkin tolaltaan Kultalassa näkemiensä painajaisten muistamisesta, eikä hän ollut myöskään odottanut näkevänsä arvon Ruovikkoa. Häntä suututti, että nämä kuukaudet Unhilassa olivat viimeistelleet hänestä tällaisen. Ihmisen, jonka sai suunniltaan melkein mikä tahansa. Ihmisen, joka ei pystynyt pitämään itseään ollenkaan kasassa. Joskus hän kuvitteli, että heidän asuntonsa ovi oli laitettu lukkoon ulkoapäin.


Arvon Ruovikko oli Pajulin mielestä itse naurettavuus. Arvon Ruovikko oli täysi pelle verrattuna kollegoihinsa Östin arvon Metsään, Akan arvon Pohja-Akkaan tai jopa Ryskän juoppoon arvon Valvojaan. Ei mitään verrattuna Kultalan kuninkaaseen. Ei todellakaan yhtään mitään. Arvon Ruovikko muistutti talven jäljiltä käppyrässä olevaa puolikuollutta hämähäkkiä. Arvon Ruovikko oli hintelä ja hänen käsivartensa vemputtivat hassusti, kun hän säntäili pitkin Unhilaa. Hänen hiuksensa olivat aina kosteudesta laineilla. Kiireiset askeleet veivät häntä milloin minnekin, mutta Pajuli oli varma, ettei hänen säntäilyllään ollut minkäänlaista päämäärää eikä hänellä ollut mitään tähdellistä toimitettavaa. Jos arvon Ruovikko ei mutissut itsekseen viipottaessaan, hän kulki otsa rypyssä ja näytti siltä kuin hänen kontolleen olisi laskettu satojen, ellei tuhansien elävien olentojen huolet ja murheet. Hänen hartiansakin olivat painuneet kasaan. Silti samaan aikaan arvon Ruovikko oli myös hyvin tärkeilevä mies. Silloin harvoin, kun he sattuivat vaihtamaan sanasen, arvon Ruovikko mainitsi aina epämääräisesti tärkeistä velvoitteistaan ja vastuistaan ja lukuisista tehtävistään. Siitä, että hänellä ei nyt juuri ollut aikaa kuin vaihtaa muutama sana ja sitten piti olla jo seuraavassa tapaamisessa. Hän mainitsi kautta rantain, kuinka oli tavannut tärkeitä henkilöitä ja kuinka huomattavat päättäjät etsiytyivät hänen seuraansa ja pyysivät neuvoja asioiden hoitamiseen. Ja sitten hän jo taas olikin menossa mutisten ja käsivarret vemputtaen. Pajuli oli varma siitä, että arvon Ruovikko oli jokseenkin turha mies.


Pajuli jäi seisomaan keskelle tyhjää makuuhuonetta. Huoneessa oli vain peili, ei mitään muuta. Se oli kokovartalopeili, jossa oli puiset kehykset. Pajuli katsoi siitä itseään. Entäpä hän itse sitten? Turha myös. Hänen luhistumisensa oli alkanut Kultalassa jo kauan sitten. Vähä vähältä hän luopui asioista, joista piti. Esimerkiksi hän luopui valmistamasta lempiruokiaan, koska tytöt ja Maksimi eivät pitäneet niistä niin paljon kuin joistain toisista ruuista. Ja sitten hän luopui siitä, että kävi kävelyllä anivarhain, koska Sielikki oli taaperona hyvin aamuvirkku ja parkui sydäntäsärkevästi, kun joutui edes hetkeksikin eroon hänestä. Sitten Pajuli pikkuhiljaa luopui tapaamasta ystäviään, koska Maksimi ärsyyntyi joka kerran, kun hänen olisi pitänyt jäädä kotiin lasten kanssa. Taas? Maksimi äyskähti. No ei sitten, Pajuli ajatteli ja jäi kotiin. Ja paljosta muusta. Vaikka olosuhteet muuttuivat ja lapset kasvoivat. Sen sijaan, että olisi lähtenyt ottamaan takaisin unohduksissa olleita asioita, hän jatkoi luopumistaan ja kavensi omaa elintilaansa ja luopui asioista ilman, että edes ensin yritti tehdä niitä. Hänestä tuli sivustakatsoja ja vieras omassa kodissaan. Maksimistakin hän oli luopunut, vaikka he olivatkin asuneet yhdessä vielä useita vuosia sen jälkeen. Tasapainon tähden, vaikka he olivat edelleenkin naimisissa lain edessä, Maksimi ei ollut ollut hänen ainakaan vuosikymmeneen. Maksimi oli ollut hänelle liian villi jo aivan alusta asti. Paska Maksimi.


Työ Muistitalossa oli lopuksi hänen ainoa henkireikänsä kodin ulkopuolella. Siellä oli helppo piiloutua rooliin, jota häneltä odotettiin, ja rutiineihin, joita hän suoritti. Hän ei ollut koskaan se äänekkäin tai nauravin ihminen Muistitalon työntekijöistä, joten kukaan ei kiinnittänyt huomiota siihen, kuinka hänestä pikkuhiljaa tuli ontto sisältä ja pelkkä kuori-ihminen. Jos joku olisi tarttunut lujasti häntä kädestä tai halannut häntä tai nauranut kovaäänisesti aivan hänen vieressään, hänen ihonsa olisi varmasti painunut kasaan kuin tyhjä kuori. Niin ei kuitenkaan käynyt. Mutta sitten, kun Valtaviisi julkaisi sen kammottavan kuvan, hän jäi sairauslomalle. Nyt, juuri nyt hän oli aivan loppu. Peili näytti hänelle, että hänen ihonsa oli harmaa ja hänen ennen viljanvaaleat hiuksensa olivat menettäneet värinsä. Ryhti roikkui. Metallisten silmälasikehysten keskellä, linssien läpi näkyvissä silmissä oli luovuttaneen katse. Hänen sisällään ei ollut mitään halua. Tämän naisen vartalo ei tule enää koskaan painautumaan toista vasten, ei hyväilemään eikä suutelemaan eikä palamaan, Pajuli ajatteli. Tämän naisen vartalo kävelee näiden neljän seinän sisällä, kunnes kylmenee ja kuolee, hän ajatteli. Se ei tuntunut miltään. Hän oli täyttänyt neljäkymmentä vuotta heinäkuussa. Sekään ei tuntunut miltään.


Tyhjä makuuhuone oli tarkoitettu toiselle tytöistä. Mutta kun he olivat saapuneet Unhilaan, Puolukka ja Sielikki olivat kieltäytyneet eroamasta toisistaan ja olivat siitä asti nukkuneet samassa huoneessa. Ja edelleen he nukkuivat samassa huoneessa mutta eivät enää sen vuoksi että olisivat olleet onnettomia ja kuollakseen pelästyneitä kaikesta siitä mitä heille oli tapahtunut. Heistä oli kesän aikana tullut erottamaton parivaljakko, rohkeat seikkailijat, ja he jakoivat kaiken keskenään neljän vuoden ikäerosta huolimatta. He olivat toistensa tuki ja turva.


Pajuli meni aina iltaisin hyvissä ajoin vuoteeseen, paljon ennen kuin tytöt saapuivat. Nämä luulivat silloin hänen nukkuvan ja juttelivat vapaasti. Hän kuunteli omassa makuuhuoneessaan, kuinka tytöt puhuivat ja nauroivat. He nauroivat päivän tapahtumille ja kaiken maailman jutuille, usein myös pieruille ja röyhtäisyille, joita Sielikki päästeli. Hyvin usein Puolukka kuului lukevan Sielikille kirjaa tasaisella äänellä, eikä Sielikki malttanut olla kommentoimatta sitä voihkimalla myötätunnosta ja ällistyksestä tai nauramalla.


Kirja. Tai paremminkin käsikirjoitus. Sen Pajuli oli löytänyt erään kerran tyttöjen huoneesta. Hän oli ottanut sen käsiinsä. Hänen ei ollut tarkoitus tehdä niin, mutta teos kiinnitti hänen huomionsa. Sillä oli järkyttävän pitkä ja mahtipontinen nimi, jota hän ei enää muistanut tai josta hän ei ollut ehkä edes saanut selvää. Hän oli avannut teoksen. Se oli kirjoitettu käsin, fraktuuramaisilla kirjaimilla, ja Pajuli oli ihmetellyt, kuinka Puolukka pystyi lukemaan sitä niin sujuvasti. Hän oli pinnistellyt saadakseen selvää sanoista, jotka oli kirjoitettu hänen umpimähkään avaamansa sivun vasempaan ylälaitaan.


”En ole ainakaan löytänyt sellaisesta todisteita edes Muistitalon arkistoholvin ammoisten aikojen kirjallisuudesta. Ja jos joku nyt mielessään ihmettelee, että eihän arkistoholviin ole yleisöllä edes pääsyä, niin huomautan, että minä en ole mitään yleisöä ja minulla on pääsy kaikkialle. Minulla ei ole mitään vaikeuksia halutessani harhauttaa Muistitalon estelevää kanalaumaa päästäkseni haluamani lähdekirjallisuuden äärelle.”


Kirjoittaja oli kuulostanut vastenmieliseltä persoonalta. Pajuli oli laskenut käsikirjoituksen käsistään, ja hänelle oli jäänyt vahva tunne siitä, ettei teos ollut laadukasta luettavaa. Niin ikävästi siinä oli sivuttu Muistitalon henkilökuntaa. Pajuli kuunteli joka ilta tyttöjen ääniä, kunnes nukahti. Hän kaipasi heitä.


Yhtäkkiä huoneiston ovi avautui ja joku tuli sisään. Pajuli säikähti ja ajatteli ensin paeta omaan makuuhuoneeseensa. Sitten hän kuitenkin rohkeni mennä katsomaan, kuka oli tullut. Se oli kiihtynyt Sielikki. Oli outoa, että hän liikkui ilman sisartaan. Pajuli ei osannut sanoa mitään, hän ei ollut puhunut tyttäriensä kanssa muutamaan päivään, tuskin nähnytkään heitä.


– Äiti, auta, Sielikki sanoi värisevällä äänellä.









AARTJE YRITTÄÄ PITÄÄ MIELESSÄÄN KOKONAISKUVAN


Aartje Ruovikko oli 211-vuotias ja Kaiken Tasapainon animeurisella kyvykkyydellä siunaama Unhilan päällikkö. Vuosia, vuosia sitten päällikkyyden myötä kruunu oli myöntänyt hänelle käytettäväksi sukunimensä eteen arvon. Silloin hänen sukunimensä oli ollut eri kuin nyt. Nyt hän oli arvon Ruovikko. Hänen työhuoneensa oli kaksiosaisessa Unohda ja Muista -rakennuksessa. Unohda-osassa oli hänen työhuoneensa lisäksi useita erikokoisia täyteen ahdettuja varastoja sekä neuvotteluhuone, ja Muista-osassa oli iso juhlasali. Miten osuvasti ne olikaan nimetty, hän usein mietti. Hänen työhuoneessaan oli suuri kirjoituspöytä, kolmella seinällä kiertävä kirjahylly sekä muutamia tuoleja. Ne kaikki pursusivat erilaista kirjallisuutta, asiakirjoja, kirjoitustarvikkeita sekä pieniä sekalaisia esineitä. Jopa se tuoli, jossa arvon Ruovikko itse istui. Pöydän takana kirjahyllyn yläpuolelle oli ripustettu sapeli nimeltä Äitikorento. Sillä oli surmattu enemmän pimeitä ajatuksia kuin millään muulla aseella koko Valtamaassa. Siellä se oli valmiina, jos tuli tarvetta. Aivan varmasti tulisikin. Joskus. Tai pian.


Yleensä päivällisen jälkeen arvon Ruovikko poltti päivän neljännen ohuen sikarin eli toiseksi viimeisen yhden päivän sikarimäärästä ja kirjoitti kuluneen päivän muistiinpanot käsikirjoitukseensa ”Unhilan tapahtumat unohduksen ajan minun kokemanani alusta loppuun päivä päivältä ja yö yöltä”. Oli tärkeää pitää yllä rutiineja, jotka auttoivat häntä pysymään pystyssä ja elämään romahtamatta. Vakiomäärä sikareita ja jokapäiväinen kirjoittaminen olivat osa niitä. Rutiineista poikkeaminen oli pahasta. Ei vain hänen elämälleen ja jaksamiselleen, vaan Unhilalle ja koko Valtamaalle. Hän oli onnistunut pitämään rutiineistaan kiinni varsin hyvin näiden vuosien aikana. Hän oli poikennut niistä vain yhden kerran, ja se oli tapahtunut noin viisi kuukautta sitten, kun Pajuli Vahvakulta ja hänen tyttärensä olivat saapuneet Unhilaan. Näin jälkeenpäin oli varsin pelottavaa todeta, että hän oli ollut lähellä hajoamista silloin. Hän oli paskonut hieman housuihinsa, kun oli ymmärtänyt, mitä oli tapahtunut. Että Unhilan portilla oli ihmisiä, jotka olivat läpäisseet hänen turvajärjestelmänsä. Hän oli juuri ja juuri pysynyt tolpillaan ottaessaan Saimaran kanssa vieraat vastaan. Heti kun oli pystynyt, hän oli juossut työhuoneeseensa. Siellä hän oli tahraisissa housuissaan polttanut kymmenen ylimääräistä sikaria ja juonut viisi pulloa Pehmeää Läikettä, tavoitteenaan tietenkin joutua mahdollisimman tainnoksiin, ettei olisi tapahtunut mitään vielä pahempaa. Hän oli sammunut työhuoneeseensa ja herätessään toivonut nähneensä vain painajaista. Mutta eihän se ollut painajaista vaan täyttä totta. Yllätyksestä toipuminen oli ollut hyvin raskasta ja pitkällistä. Se oli riistänyt häneltä voimia, joita hän ei saisi koskaan enää takaisin. Kaikkein eniten hän oli pelännyt joutuvansa antamaan periksi… sille, jonka olemassaoloa hän yritti hallita kaikin tavoin tasapainoilemalla.


Nyt hänen tilansa oli onneksi suhteellisen vakaa. Hetken kuluttu hänelle kiikutettaisiin yksi pullo Pehmeää Läikettä, se kuului hänen rutiineihinsa sikarin polttamisen ja kirjoittamisen lisäksi. Kun pullosta olisi juoma loppu, hän polttaisi vielä päivän viimeisen sikarin tähtitaivaan alla, heittäisi puun juurella vettä ja kävisi nukkumaan. Arvon Ruovikko rummutti vasemman kätensä sormien pitkillä mustilla kynsillä kirjoituspöytäänsä tai tarkemmin sanottuna kaikkea sitä mitä hänen kirjoituspöydälleen oli vuosien aikana kerrostunut. Hän ei enää useinkaan ajatellut sitä, että ne olivat lainakynnet, jotka hän oli saanut Aarrelta tämän luovuttaessa voimansa hänelle kyvykkäiden ja koko Valtamaan hyväksi ja suojaamiseksi. Arvon Ruovikon oikeassa kädessä oli tavalliset ihmisen kynnet. Kyntensä lahjoittaneella Aarrella ei mennyt tätä nykyä kovin hyvin. Ensimmäiset vuodet eristäytyneessä Unhilassa tämä oli vielä jaksanut hoitaa asioita ihmisenä, mutta nykyään Aarre lojui ja haisi milloin missäkin kuin koinsyömä homeinen karhuntalja. Aarre ei kuitenkaan ollut valittajatyyppiä, eikä arvon Ruovikko kokenut asiasta juuri tällä hetkellä omantunnon tuskia. Omantunnon tuskien aika tulisi sitten myöhemmin, hän ei voinut ottaa niitä juuri nyt harteilleen, kun kokonaiskuva oli mitä oli. Aarre oli tehnyt uhrauksensa täysissä sielun ja ruumiin voimissa ja ymmärtänyt, mitä se tulisi vaatimaan. Varsinkin nyt kynnet tuntuivat nautinnolliselta voimanlähteeltä. Ne ruokkivat arvon Ruovikkoa. Hän olisi tarvittaessa saattanut vaikka raadella jonkun palasiksi. Hän tunsi suovesinoron otsallaan. Tasapainon tähden. Ei raadella. Aarre oli antanut hänelle voimansa yhteiseksi hyväksi. Koska arvon Ruovikko oli valittu kyvykkäiden pelastajaksi. Arvon Ruovikko oli valittu koko Valtamaan pelastajaksi. Hänen vasen kätensä oli valtuutettu käyttämään väkivaltaa vain äärimmäisen pakon edessä. Sen ensisijainen tehtävä oli toimia voimanlähteenä hänen toiminnalleen ja päätöksilleen sekä toissijaisesti pelotteena. Rouva Vahvakulta ja tämän tyttäret olivat pelästyneet hänen kynsiään aivan helvetisti. Vaikka arvon Ruovikko oli ollut tilanteessa itsekin aivan vauhkona, hän oli kuitenkin piilottanut vasemman kätensä selkänsä taakse ja ojentanut ainoastaan oikeanpuoleista kättään vieraisiin päin. Se ei ollut kuitenkaan lieventänyt vieraiden voimakkaan pelokasta ja ahdistunutta mielialaa. Saimara oli sitten hoitanut homman. Arvon Ruovikko hymähti. Saimara oli ollut aivan innoissaan, kun oli päässyt tapaamaan kyvyttömiä. Saimara, koko lopun elämäänsä voimissaan vähänläntä. Siitäkään ei arvon Ruovikko suostunut potemaan huonoa omaatuntoa juuri nyt. Valintoja oli pitänyt tehdä. Se siitä. Hän tuntisi huonoa omaatuntoa myöhemmin. Ja tiesi, että tekisi sitä perkeleellisesti. Mutta nyt piti pitää mielessä kokonaiskuva.


Oikealla kädellään arvon Ruovikko saattoi tehdä lempeitä asioita. Kuten kirjoittaa. Se oli hyvä asia. Entisinä aikoina Kultalassa Muistitalossa hän oli joskus jostain syystä penkonut Kyvykkyyden kirjon osaston kuva-arkistoa. Hän oli löytänyt kuvan, johon oli dokumentoitu luettelointitietojen mukaan Pahanlaukassa eräs insineurisesti kyvykäs Vekkuli Välimatka. Tällä oli kummankin kätensä sormissa pitkät siniset käyrät kynnet, joilla oli mahdollista hitsata ja juottaa metalleja yhteen. Arvon Ruovikko ei voinut olla silloin miettimättä, onnistuiko Vekkuli aina esimerkiksi kaivamaan nenäänsä tai pyyhkimään takapuoltaan ilman haavereita. Sen verran tyytymättömän näköinen Vekkuli kuvassa oli. Arvon Ruovikko oli ehkä päätynyt Kyvykkyyden kirjon osastolle siksi, että oli toimittanut Muistitaloon arkistoitavaksi jotakin patenttia jostakin keksinnöstään. Patenttia, jonka Elinkeinoelämän kanslia oli hänelle juuri myöntänyt. Arkistoitavat patentit kulkeutuivat myös virkateitse Muistitaloon, mutta hän oli taatusti halunnut silloin tavata Harme Harmon henkilökohtaisesti ja varmistaa sen, että tämä osoittaisi hänen patenttiasiakirjalleen arvoisensa paikan. Mutta Harme Harmo ei ehkä ollutkaan paikalla vaan jossain muualla. Ei sillä ollut mitään väliä. Keksinnöstä ei ollut enää mitään hyötyä kenellekään. Kukaan ei ollut taatusti hyödyntänyt sitä vuosiin. Se oli unohtunut. Vekkuli, hänen kyntensä ja hänen kuvansa olivat unohtuneet. Myös arvon Ruovikko oli unohtunut Harmelta.


Arvon Ruovikko hieroi oikealla kädellään sänkistä leukaansa, ja sitten hän siloitteli hapsottavia kulmakarvojaan. Vasemmalla kädellään hän naputti jälleen pöytänsä päällimmäistä kirjallisuus- ja esinekerrosta. Se mitä hän kaikkein eniten olisi nyt halunnut tehdä ja mikä olisi vapauttanut hänen sielunsa ja ruumiinsa tästä alituisesta tuskasta ja kivistyksestä edes hetkeksi, oli lentäminen. Hän olisi halunnut repiä tämän ruumiin yltään ja ampaista ylös vaarallisena saalistavana petona. Liitää pelättynä olentona pimeydessä veden yllä ja nähdä kaikki. Tietää kaikki. Niin kuin ennen. Aistia toisten olentojen pelko. Arvon Ruovikko havahtui. Tasapainon tähden. Jälleen. Ei pelkoa. Mitä hän oli ajatellut. Ei pelkoa. Arvon Ruovikko tunsi äärimmäistä väsymystä ja hieroi kasvojaan. Melkein yhtä kauan kuin lentämisestä, oli myös siitä, kun hän oli viimeksi unheksinut. Viisitoista vuotta. Silloin hän oli ottanut harteilleen hirmuisen taakan. Hän ei ollut suunnitellut unheksimisen taukoa niin pitkäksi, eikä hän ollut tietenkään luopunut ajattelemasta, että he kaikki pääsisivät vielä joskus unheksimaan. Hehän kuolisivat, jos eivät pääsisi. He lakkaisivat olemasta kyvykkäitä. Heistä tulisi vähempiä kuin kyvyttömistä. On jo tullut, joku kuiskasi hänen ajatuksissaan, mutta hän kieltäytyi kuuntelemasta. Kyllä heillä oli toivoa. He pääsisivät kyllä vapauteen, kun vain jaksaisivat odottaa. Se vain vaati uhrauksia. Karmaisevia uhrauksia, sellaisia kuten Aarren kynnet tai hänen omat siipensä. Hän ei ollut enää lentänyt, koska hänellä ei ollut enää siipiä. Rakkauden tähden hän oli päätynyt repimään kaksi siipiparia selästään, ja nyt niiden kohdalla oli lapaluiden alapuolella neljä laajaa kivuliasta arpimuodostumaa. Arvon Ruovikko kohotti kasvonsa ja tuijotti vastapäistä ovea. Oliko hän jo niin heikko, ettei ymmärtänyt sitä, mikä oli tuleva rouva Vahvakultan ja tämän tyttärien jäljestä Unhilan portista? Oliko hän jo kadottanut kokonaiskuvan? Oliko hän jo niin heikko, että pystyi ainoastaan odottamaan pelastuksen tulevan tuosta ovesta sisään? Ja mitä sitten, jos se ei tulisikaan? Hän joutuisi antamaan periksi sille, jonka olemassaoloa hän yritti hallita, ja sitten he kaikki yhdessä, kyvykkäät, kyvyttömät, Unhila, Kultala, koko Valtakunta kierisivät tasapainottomuuden mielettömyyden helvettiin.


Viimeinen ajatus oli niin ahdistava, että arvon Ruovikko nousi seisomaan huuli väpättäen ja silmiään räpytellen poistui kirjoituspöydän äärestä. Hän ei olisi halunnut, että hänen ajatuksensa kiersivät ympyrää ja olivat alakuloisia. Tai no, suorastaan toivottomia. Hänen selkäänsä särki ja hänen jalkojaan särki. Ainaista veuhtomista sinne tänne, asioiden järjestelemistä ja kaiken maailman pikkukiistojen sovittelua. Elämä Unhilassa oli tehnyt heistä kaikista pienempiä. Hänkin teputteli päivät pääksytysten samoja reittejä. Ennen eristystä elämä oli ollut suurempaa ja rikkaampaa. Heidät oli tehty sellaista elämää varten. Hänet oli tehty suurempaa elämää varten. Jos tavalliselle olennolle oli annettu voimaa lusikalla, hänelle sitä oli suotu alun alkaen Umpikantisten Järvien eli kolmen kokonaisen järvellisen verran, ja se oli paljon se. Ja vaikka hän olikin kuluttanut sitä tähän mennessä paljon, sekä vuosina että tekoina, sen suonväkevä vihreä virtaus tuntui yhä hänen suonissaan. Joten olisi voinut kuvitella, että hän olisi pystynyt ratkaisemaan kyvykkäiden ja koko Valtamaan tilanteen jo aikoja sitten. Silti, täällä hän nyhjötti housut kintuissa odottamassa, kuka Unhilaan seuraavaksi oli tulossa. Tasapainon tähden! Miksi? Juuri niin! Eihän sellainen käynyt mitenkään päinsä. Hän oli sentään Unhilan päällikkö, syntyjään Sudenkorennon suurta sukua, lähtöisin Umpikantisten Järvien pohjalla kasvavan mustaulpukan lehden alta, kyvykkäistä kyvykkäin. Hän läimäytti itseään säälimättä poskelle. Nyt housut jalkaan ja itku seis. Hän nyyhkäisi ja korjasi poskille valuneen silmämeikkinsä puolittain asiakirjojen alle piiloutuneen gupallivastaanottimen heijastavasta pinnasta kasvojaan tarkastellen. Hän oli miettinyt vieraiden saapumista tuhat ja taas tuhat kertaa näiden kuukausien aikana. Mieti uudestaan, hän komensi itseään.


Pajuli, Puolukka ja Sielikki Vahvakulta olivat saapuneet Unhilan portille huhtikuun 27. päivänä, auringon laskun aikaan ilman ajomiestä vaunuilla, joita veti iso vaahtoava harmaa hevonen. Vaikka suojausten ja estojen olisi pitänyt ohjata eläin pois, se ei ollut harhautunut reitiltään vaan vetänyt vaunut perille Unhilaan. Joko hevonen oli tiennyt itse, tai sitten joku muu, joka sen kulkua piti vallassaan, oli tiennyt, miten Unhilaan pääsee, ja osoittanut näin raudanlujaa tahdonvoimaa, rajatonta kivunsietokykyä ja kristallinkirkasta muistia. Mutta miten? Ja kuka? Kenenkään ulkopuolisen ei pitänyt muistaa Unhilan olemassaoloa. Kenenkään ulkopuolisen ei pitänyt tietää, minkälaisella tekniikalla arvon Ruovikko oli järjestelmän rakentanut. Silti vaunut oli vuorattu kylmävaahteralla ja paksulla villakankaalla. Nämä vuoraukset olivat suojelleet naisen ja hänen tyttäriensä hengen ja ehkäisseet suurimmat vammat mutta eivät olleet kyenneet säilyttämään heidän muistiaan juuri Kultalasta lähtöä edeltävistä tapahtumista. Juuri niistä arvon Ruovikon olisi pitänyt saada tietoa. Tasapainottomuuden helvetti sentään! Hän oli käskenyt Saimaraa tutkimaan vieraiden vaatteet, ja hän itse oli tutkinut vaunujen sisätilat kymmeniä kertoja. Missään ei ollut minkäänlaista vihjettä siitä, kuka tämän takana oli ja miksi. Hevoseltakaan ei irronnut mitään tietoa. Se oli kaatunut ja heittänyt henkensä lähes välittömästi. Hevosparka.


Toipumiseen oli mennyt noin kaksi viikkoa lapsilta, mutta nainen oli virunut sairaana melkein kaksi kuukautta. Edelleenkin tämä näytti näiden kuukausien jälkeen melkein samalta riutuneelta ihmisen kuorelta kuin saapuessaan Unhilaan. Tosin ei enää niin laihalta, koska ei enää oksennellut jatkuvasti. Tietenkin arvon Ruovikko oli tunnistanut naisen heti. Hänellä oli erehtymätön muisti niiden asioiden suhteen, jotka katsoi olennaiseksi muistaa, vaikka ne osoittautuisivat tärkeiksi muistaa vasta jälkeenpäin. Sellainen täytyi olla, jos oli kyvykäs käsittelemään satojen tuhansien ihmisten muistia ja muistoja ja työntämään niistä unohduksiin kaiken haluamansa miljardeine yksityiskohtineen. Totta kai hän muisti naisen ja sen, kuinka tämä viisitoista vuotta nuorempana, vaaleat pitkät hiukset laineilla pälyili taka-alalla Muistitalon työhuoneissa tai käytävillä ja paheksui muiden Muistitalon työntekijöiden kanssa sitä, että arvon Ruovikko tunkeutui vain henkilökunnalle tarkoitettuihin tiloihin niin röyhkeästi etsiessään Harme Harmoa ja halutessaan antaa yksityiskohtaisia neuvoja tälle, millä tavalla hänen hengentuotoksensa piti kokoelmissa sijoittaa. Kerran Pajuli Vahvakulta oli yllättänyt hänet Muistitalon arkistoholvista ja kirkaissut kimeästi säikähtäessään ja tuohtuessaan siitä, että arvon Ruovikko oli itse kaikkein pyhimmässä ilman vahtia ja näytti käpälöivän haperoista aineistoa ilman asiaankuuluvia suojahanskoja. Onneksi Pajuli Vahvakulta ei ollut nähnyt, mitä arvon Ruovikko oli tunkenut liivinsä sisään hetkeä aikaisemmin, sillä silloin hän olisi siekailematta läiminyt arvon Ruovikkoa korville ja unohtanut täysin hillityn ja beigeen tapettiin sointuvan persoonallisuutensa. Onneksi täällä Unhilassa Pajuli Vahvakulta ei ollut osoittanut mitään kiinnostusta etsiä tietään arvon Ruovikon työhuoneeseen. Hän olisi raivostunut alta aikayksikön tunnistaessaan joukon arkistoholvin aarteita ja muita pitkäksi venähtäneitä lainoja Muistitalon kokoelmista, jotka lojuivat siellä täällä.


Toisaalta, sitä Pajuli Vahvakulta itse asiassa tarvitsisi. Hänen pitäisi uskaltautua ulos huoneistosta ja ryhtyä tekemään jotain, mitä vain. Vaikka sitten tekemään yllätystarkastus arvon Ruovikon työhuoneessa ja antaa hänen kuulla kunniansa. Kukaan ei ollut valittanut arvon Ruovikolle hänen aineistojen järjestely- ja säilytysmetodeistaan 15 vuoteen, eli jonkun olisi ollut jo aika tehdä niin. Suuttuminen, jopa raivostuminen ei ollut huono asia, jos se saisi Pajuli Vahvakultan käyntiin ja elämään. Arvon Ruovikko oli puhunut asiasta Saimaran kanssa useamman kerran ja pyytänyt tätä rohkaisemaan Pajuli Vahvakultaa. Saimara oli sanonut, että asia ei ollut edennyt ja että tämä halusi vain nukkua pois murhettaan. Saimara oli myös pyytänyt arvon Ruovikkoa olemaan puuttumatta asiaan. Pajuli Vahvakulta oli kuulemma kertonut Saimaralle, ettei kestänyt ahdistuksessaan miespuolisten olentojen läsnäoloa vaan kavahti heitä kuin koiran kakkaa. Sen vuoksi arvon Ruovikko oli päättänyt olla tahdikas ja vältti koettelemasta naista liikaa. Sen vuoksi hän vaihtoi vain muutaman kiireisen sanan silloin tällöin ja jätti tämän sitten rauhaan. Arvon Ruovikko ei painostanut rouva Vahvakultaa tulemaan ulos kuorestaan ja kurottamaan kohti paranemista. Saimara oli sanonut osaavansa hoitaa asian. Arvon Ruovikko ei tosin mahtanut mitään sille, että hänen tuntemansa huoli vieraita kohtaan pikemminkin kasvoi suuremmaksi kuin väheni. Äidin ja tytärten keskinäiset suhteet näyttivät menevän aina vain hullummiksi. Eloisat tytöt elivät omaa elämäänsä ja heidän sängyssä makaava ja nukkuva äitinsä omaansa. Arvon Ruovikko ei ymmärtänyt, miksei Saimara ollut saanut mitään aikaan. Vaikka Saimara olikin voimissaan vähäinen, oli hän silti animeurisesti kyvykäs manipuloimaan tahtoa ja ajatuksia, varsinkin jos kohde ei osannut suojautua mitenkään. Ja Pajuli Vahvakulta ei todellakaan osannut. Tasapainottomuuden helvetti soikoon sitäkin! Olisikohan sittenkin vain parasta hoitaa asia itse? Hetken aikaa arvon Ruovikko leikitteli ajatuksella, että kiskoisi peiton Pajuli Vahvakultan päältä ja heittäisi tämän olalleen ja toisi työhuoneeseensa ja antaisi tämän järkyttyä havaitessaan kaikki Muistitalon kokoelmien käyttösääntöjen vastaiset seikat. Jos ei siitä Muistitalon työntekijän syke kiihtyisi ja puna nousisi poskille, ei sitä tekisi mikään.


Vaunuja vetäneen ison harmaan hevosenkin kohtalo suretti arvon Ruovikkoa. Sen upea lihaksikas ja vaahtoinen ruumis oli retkottanut maassa, ja sen suljettujen silmien nurkista oli hetkeä aikaisemmin valunut vuolas kyynelvirta. Arvon Ruovikko oli kumartunut silittämään hevosen päätä ja tuntenut arvoituksellisen viileän henkäyksen yllään. Ehkä kaikki olisi ratkennutkin hevosen avulla. Harmi vain, että Tuonen Sudet olivat syöneet sen ruumiin yön aikana. Vain kalutut luut ja syötäväksi kelpaamattomat rippeet olivat olleet jäljellä, kun hän oli krapuloissaan palannut paikalle seuraavana päivänä. Luut eivät olleet puhuneet mitään, ja arvoituksellisia viileitä henkäyksiä ei ollut enää tuntunut, ja hän itse oli ollut kuin kusi sukassa. Oli sitä edelleenkin.


Se, joka oli alun perin lähettänyt tai tuonut vieraat Unhilaan, ei ollut ilmeisesti nähnyt muuta vaihtoehtoa tilanteessa. Arvon Ruovikko hieraisi taas leukaansa. Sänki ritisi. Joku oli tehnyt siirtonsa ja odotti vastasiirtoa. Arvon Ruovikolla oli epämiellyttävä tunne siitä, ettei hän itse tekisi sitä vaan joku toinen. Sillä olihan se niin, että Unhilan lopullinen paljastuminen oli vain ajan kysymys. Mutta kuinka pitkän ajan? Suovettä tirskui hänen niskastaan paidan kaulukseen ja pitkin selkää. Sitten kun kaikki tapahtuisi, mitä hän tekisi? Hän oli vannonut suojelevansa kyvykkäitä ja tekevänsä kaiken, että he pysyisivät turvassa. Hän oli myös vannonut suojelevansa kyvyttömiä ja tekevänsä kaiken, että he pysyisivät turvassa. Hän oli myös vannonut palvelevansa kruunua. Hän oli kuvitellut olevansa itsensä Kaiken Tasapainon kaltainen ja onnistuvansa kantamaan tämän taakan ja tasapainoilemaan onnelliseen loppuun saakka. Hän ei olisi halunnut itkeä, koska oli juuri korjannut silmämeikkinsä.


Unhilan jokapäiväiset kiistat ja asioiden toimittamiset yhdessä hänen liiallisen hienotunteisuutensa Pajuli Vahvakultaa kohtaan sekä luottamuksensa Saimaran kykyyn hoitaa asiaa olivat saaneet hänet viivyttelemään ja jahkaamaan täysin tarpeettomasti. Tämän koirankakan oli jo aika keskustella Pajuli Vahvakultan kanssa vakavasti ja kiskoa tältä vastauksia.


Oveen koputettiin. No vihdoin! Pehmeää Läikettä siemaillen arvon Ruovikko tavoittaisi kokonaiskuvan leikiten silmiensä eteen ja pääsisi pikku huppelissa, siis sopivasti rentoutuneena sujuvasti suunnittelemaan omia siirtojaan.


– Olkaa hyvä.


– Ei tuo ole Pehmeää Läikettä, arvon Ruovikko närkästyi.


– Meillä ei ollut sitä enää Kolmen Kannen kellarissa. Linnavouti Hauki sanoi, että tämä välttää teille.


– Ei käy. Minä haluan Pehmeää Läikettä, arvon Ruovikko sanoi tiukasti, koska hänen oli noudatettava rutiinejaan orjallisesti. Mielessään hän mietti, että Saimaralle olisi annettava kurinpalautus linnavouti-nimikkeen omatoimisesta käyttöönotosta. Saimaran äiti Kauda Hauki oli ollut linnavouti, mutta Saimara ei ollut. Kun Kauda oli luovuttanut oman voimansa arvon Ruovikolle yhteiseksi hyväksi, hänelle oli käynyt vielä ohraisemmin kuin Aarrelle. Kaudan tuhkat oli levitetty ajat sitten omenatarhaan lannoitteeksi Unhilan erikoisen punaisille ja makeille omenapuille. Niille, joiden hedelmistä Pehmeää Läikettä valmistettiin. Ehkä siksi arvon Ruovikko oli katsonut läpi sormien, kun Saimara oli alkanut nimittää itseään linnavoudiksi. Ihan kuin hän olisi kyvykkyydessään ollut äitinsä veroinen. Paskan marjat oli. Saimara kelpasi korkeintaan jonkinlaiseksi emäntäpiiaksi. Arvon Ruovikko ei suostunut potemaan huonoa omaatuntoa myöskään Kaudan kohtalosta. Sen aika tulisi myöhemmin. Hyvin monen asian aika olisi sitten myöhemmin.


– Sitä pitäisi hakea isosta maakellarista...


– No hae sitä sieltä.


Piika ei vastannut mitään vaan selvitteli kurkkuaan.


– No?


– Aarre makaa jostain syystä oven edessä. Siitä ei pääse kukaan.


Arvon Ruovikko kimmastui.


– Makaa oven edessä? Häätäkää se sieltä pois! Missään nimessä ei pidä antaa sen päästä sisälle syömään!


Piika kääntyi lähteäkseen.


– Ja sano, että minä tarvitsen lisäksi voitelun ja hieronnan sen viinipullon kanssa! Ja vähän äkkiä! Ainakin kolme tonttua! Saavat luvan kipittää saunalta tänne niin nopeasti kuin töppösistä lähtee! arvon Ruovikko lateli käskyjään. Tänään ei ollut hänen normaali hierontapäivänsä, mutta mitä siitä. Hänen kaikkia paikkojaan särki niin helvetisti. Kun piika oli poistunut, arvon Ruovikko kirosi antaumuksella. Se helpotti hieman. Sitten hän itki jälleen silmämeikkinsä poskille, ja se helpotti vielä enemmän. Miksi, oi miksi hänen kaksi uskollisinta tukijaansa olivat jättäneet hänet niin yksin? Aarre Mahtivoima ja Kauda Hauki. Toinen naisista oli muuttunut vähä-älyiseksi karvakasaksi, josta oli jäljellä enää alkuperäisen henkilön hurja ruokahalu. Toinen naisista oli kuollut ja tuhkana, eikä alkuperäisestä henkilöstä ollut jäljellä kuin voimissaan vähäinen mutta muutoin suuruudenhullu ja rakkaudenkipeä tytär. Mitä hän niillä teki? Ei kerrassaan yhtään mitään. Joku nauroi epäuskoisesti hänen päänsä sisällä ja yritti kai sanoa, että kaikki oli aivan hänen omaa syytään.









AARTJE PÄÄTYY TARTTUMAAN ÄITIKORENTOON


Arvon Ruovikko tuli siihen tulokseen, että hänen kärsimyksensä olivat saavuttanut siltä päivältä lakipisteensä. Hän myös huomasi, että päivän paineet olivat saaneet hänet paitsi kyynelehtimään, myös suoveden tihkumaan entistä runsaammin hänen päänahastaan ja niskastaan. Hänen syvänvihreä samettitakkinsa oli hartioista pitkälle selkään litimärkä. Arvon Ruovikko riisui takkinsa ja päätti sitten riisua saman tien valkean paitansakin, joka oli vielä enemmän märkä. Kohta saunatontut hieroisivat pikkukäsillään hänen selkänsä ja käsivarsiensa arpia herneöljyllä. Unhilan porttien ulkopuolella kasvoi nimittäin runsaasti rasvapitoista sulohernettä, josta puristettua öljyä käytettiin lukuisiin tarkoituksiin kauneudenhoidosta ruoanlaittoon. Öljy oli hyvän tuntuista, hyväntuoksuista ja hyvänmakuista. Joskus saunatontut jopa lipaisivat öljyä pikkukielillään arvon Ruovikon iholta. Niin kovasti ne pitivät sen mausta. Siitä ne eivät kuitenkaan pitäneet, että niiden oli tultava pois saunan lauteiden alta. Mutta silti ne aina tulivat mukisematta eivätkä valittaneet ainakaan ääneen. Sillä silloin kun ne hieroivat arvon Ruovikon arpista ihoa, ne koskettelivat käsillään kaikkia hänen kärsimyksiään ja uhrauksiaan kyvykkäiden vuoksi. Hänen arpensa olivat tuhat ja taas tuhat kertaisia verrattuna siihen lievään epämukavuuteen, että tontut joutuivat kipittämään pikkujaloillaan virstan matkan milloin päivän valossa, milloin kuun valossa, milloin lumihangessa, milloin mudassa isolta yhteiseltä saunalta arvon Ruovikon työhuoneeseen. Ainoa huono puoli arvon Ruovikon näkökulmasta oli se, että niillä meni matkaan aina kauemmin kuin hän olisi jaksanut odottaa. Vuosia sitten kokoon kursitut osat hänen ruumistaan vuotivat yhä herkemmin voimaa ja suovettä, ja samaa tahtia, vuosi vuodelta hänen kärsivällisyytensä väheni.


Arvon Ruovikon kiroilu oli sytyttänyt pieniä kyteviä lieskoja työhuoneen raskaisiin samettiverhoihin, ja hän havahtui huomioimaan, että ne oli syytä sammuttaa. Hän tukahdutti ne osoittamalla niitä kädellään. Lieskat hävisivät ja jättivät leijuvan savun ja verhoihin palaneita kohtia. Sitten hän pyyhkäisi parilla rajulla huitaisulla pahimmat epätasaisuudet pois kirjallisuus- ja esinekerrostumasta työpöytänsä päältä. Paperia, kirjoja ja tavaraa lensi lattialle. Hän otti pienen, verhoihin sointuvan tyynyn nurkasta ja kävi makaamaan vatsalleen pöydälle, tyyny poskensa alla. Hän odotti siinä hetkisen ja yritti olla ajattelematta yhtään mitään. Hän sulki ja aukoi nyrkkejään.


Arvon Ruovikolla oli sormissaan yhteensä seitsemän sormusta, oikeassa kädessä neljä ja vasemmassa kolme. Ne olivat sormuksia, jotka hän oli saanut jokaiselta Unhilassa olevalta perheeltä sormeensa sen merkiksi, että hänelle oli luovutettu viimeinen päätösvalta niiden asioissa. He olivat sopineet, että kukin perhe saisi oman sormuksensa takaisin heti kun vaatisi sitä. Jokainen perhe oli vaatinut häneltä useamman kuin kerran sormuksensa takaisin, ja hän oli antanut ne niille. Mutta oli saanut sormukset aina hetken päästä takaisin. Seitsemän perheen lisäksi Unhilassa oli useita pieniä ja löyhiä kyvykäsliittoumia, joiden jokaisen kanssa hän oli tehnyt ryhmän oman mieleisen valan, sopimuksen, lupauksen, minkä milloinkin. Ja taas uudestaan, kun ryhmä oli jostain syystä hajonnut ja oli muodostunut uusia löyhiä liittoumia. Ja taas uudestaan. Oli myös yksinäisiä olentoja, jotka tekivät omat sopimuksensa omasta puolestaan. Sormusten vastaanottamisen lisäksi arvon Ruovikko oli siis tehnyt lukuisia kirjallisia ja suullisia sopimuksia sekä ainakin viisisataa verivalaa. Hänen kämmenensä ja käsivartensa olivat täynnä arpia solmituista, puretuista sekä uudistetuista verivaloista. Useammat verivalojen suosijat olivat onneksi myöhemmin suostuneet uudistamaan valansa jollain muulla tavalla, varsinkin nähtyään arvon Ruovikon arpikokoelman. He olivat arvelleet, ettei heidän oma valansa saisi ansaitsemaansa näkyvyyttä tilanpuutteen vuoksi.


Joku koputti oveen kevyesti ja astui sisälle odottamatta vastausta. Arvon Ruovikko ei vaivautunut kääntämään päätään oven suuntaan vaan retkotti pöydällään siinä asennossa missä oli. Hän kuuli, kuinka tulija laittoi oven perässään kiinni.


– Nyt sitä viiniä ja hierontaa niin kuin olisi! hän huusi. Sisälle saapunut ei liikahtanut eikä vastannut mitään. Arvon Ruovikko käänsi ärtyneenä päätään. Sisääntulijan mukana oli livahtanut pieni outo tunne, ja ohikiitävän hetken hän tunsi ärtymyksen sävähtävän kauhun puolella. Joko nyt oli tehty seuraava siirto ja Tasapainottomuuden perkele kolkutti Unhilan portilla? Hän näki naisen, Pajuli Vahvakultan. Hän kohottautui istumaan pöydälle ja pudottautui sitten seisomaan. Arvon Ruovikko ei sanonut mitään. Hän huomasi, että naisen katse seilasi hänen kasvojensa, paljaan rintakehänsä ja käsivarsien välillä. Näkeekö nainen rinnassani sen, mitä olen ruokkinut ja hallinnut kaikki nämä vuodet, hän mietti. Vai ihaileeko hän kasvojani ja lihaksiani? Kyvyttömien mielestä kyvykkäiden vartalot olivat kiehtovia ja eriskummallisia, eivätkä he tahtoneet saada niistä kyllikseen, silloin kun pääsivät niitä katselemaan ja koskettelemaan. Joten siinä mielessä oli aivan relevanttia pohtia sitä, oliko nainen lumoutunut nähdessään hänet ilman paitaa. Tarkastellessaan naisen ilmettä hän ymmärsi, että katse ei ihaillut lihaksia eikä ollut havainnut rinnassa kiinni olevaa iljetystä, vaan pikemminkin tarkasteli tiheää arpikudosta, jota hänellä oli kauttaaltaan ihossaan. Arvon Ruovikko myös toivoi todella, aivan sydämensä pohjasta, että oli muistanut sulkea sepaluksensa sen jälkeen, kun oli viimeksi käynyt tarpeillaan. Hän ei uskaltanut kokeilla, oliko näin. Hän päätti, että oli hyvä hetki laittaa paita takaisin päälle. Hän kumartui ja nosti paitansa lattialta ja tuli pukiessaan kääntyneeksi selin naiseen. Samalla hän tuli näyttäneeksi tälle myös selässään, lapaluiden alapuolella olevat valtavat neljä arpeaan. Arvon Ruovikko kirosi mielessään. Olikohan jo liian myöhäistä korjata käsitystä siitä, ettei hän ollut itseään jatkuvasti ja todella vakavasti telova seinähullu vaan täydestä sydämestään rauhaa rakastava ja kaikkien kanssa sopuisaan yhteiseloon pyrkivä päällikkö? Arvon Ruovikko kääntyi. Nyt nainen katseli hujan hajan lattialla lojuvia papereita, kirjoja, esineitä ja ikkunan molemmin puolin roikkuvia savuavia verhoja. Arvon Ruovikkokin kävi läpi pikaisesti katseellaan lattialle viskomaansa kirjallisuutta ja roinaa. Hänen silmänsä ei ainakaan heti osunut Muistitalon leimoilla varustettuun aineistoon. Huh, hän ajatteli mielessään. Hänellä ei olisi ollut juuri nyt voimia ottaa vastaan Pajuli Vahvakultan raivonpuuskaa ja syytöksiä. Mutta ei menisi kuin hetki, että nainen huomaisi jossain jotain tuttua, joka oli niin väärässä paikassa kuin vain olla voi. Siksipä oli hyvä ohjata hänen huomionsa muualle ja tehdä edes jotain, vaikka kuinka vetelää. Ilman suuria eleitä arvon Ruovikko nosti Pajulia lähinnä olevalta tuolilta tavarat pois ja laski ne hillitysti lattialle. Sitten hän siirsi tuolin työpöytänsä ääreen.


– Käykää istumaan, hyvä rouva, arvon Ruovikko viittasi kädellään. Hän kiersi itse työpöytänsä taakse ja istuutui. Nainenkin istuutui ja väänteli käsiään. Hänellä oli selvästikin suuria huolia mielessään. Niin suuria, että ne täyttivät hänen mielensä kokonaan, eikä hän nähnyt itse ulospääsyä. Sen vuoksi hän oli ponnistanut voimansa äärimmilleen ja saanut itsensä tulemaan arvon Ruovikon työhuoneeseen. Joskus toisille tekisi hyvää nähdä minun mieleeni ja minun huoliini, arvon Ruovikko ajatteli. Se suhteuttaisi huolet aivan uudelleen. Mutta toisille kun oli annettu pelkällä lusikalla ja niin poispäin. Arvon Ruovikko tyytyi odottamaan ja luomaan intensiivisen katseen pöydän toiselle puolelle. Naisen oli vaikea aloittaa puhetta, mutta arvon Ruovikko päätti odottaa niin kauan, kunnes se tapahtuisi. Pajuli Vahvakulta oli vaalea, värisevä ja hauras. Hän oli poistunut Kolmen Kannen huoneistosta ja kävellyt koko matkan tänne saakka, ja se oli ottanut voimille kaikin tavoin. Arvon Ruovikkoa alkoi ärsyttää katsella tällaista heikkoutta ja odottaa, mitä nainen alkaisi puhumaan. Siitä oli vuosia, kun hän oli ollut tekemisissä kyvyttömien kanssa, ja hän oli unohtanut, minkälaisia he olivat heikoimmillaan. Sen vuoksi menikin hetki, ennen kuin hän erotti häivähdyksen kuoloa naisen ympärillä. Hän tunsi suoveden valuvan niskaansa. Miksi hän ei ollut huomannut aikaisemmin, että asiat olivat menneet näin paljon huonompaan suuntaan? Koska hän ei ollut katsonut naista tarpeeksi tarkasti. Hänen mielensä oli ollut täynnä hänen omia huoliaan. Hänelle olisi ollut tehnyt hyvää poistua omasta päästään ja katsoa muiden mieliin. Se olisi suhteuttanut asioita. Seuraava äänetön kysymys oli, miksi Saimara ei ollut kertonut hänelle asiasta. Suovettä purskahti oikein kunnolla. Eihän siihen ollut kuin yksi ainoa oikea vastaus. Tasapainon tähden. Ei, Saimara, ei.


– Arvon Ruovikko, nainen aloitti hieman liian hiljaisella äänellä.


– Niin?


– Minun tyttäreni, Puolukka, se vanhempi-


– Tiedän kyllä.


– Hän-hän on kadonnut. Minä en tiedä, missä hän on, nainen sanoi ja katsoi yllättävän vihaisena mutta kuitenkin nyyhkyttävänä arvon Ruovikkoon. Hänen äänensä voimakkuus oli kohonnut ja sävy käynyt syyttäväksi. Arvon Ruovikko ei sanonut ensin mitään vaan pohti mielessään priorisointia ja kokonaiskuvaa. Näyttää siltä, arvon päällikkö, että olet jo hyvässä vauhdissa kierimässä tasapainottomuuden helvettiin koko Unhila mukanasi, sanoi joku hänen päänsä sisällä sanoittaen tilanteen kokonaiskuvan hyvin osuvasti. Siihen ei ollut mitään lisäämistä. Arvon Ruovikko päätti, että ensin oli löydettävä tyttö.


– Oletteko kysynyt hänen sisareltaan? arvon Ruovikko aloitti varovasti.


– Hän ei tiedä! Hän ei tiedä, missä Puolukka on. Enkä minä löytänyt Saimaraa mistään, ja sen vuoksi minä tulin tänne. Voitteko te auttaa?


Jos äsken kierintävauhti tasapainottomuuden helvettiin oli ollut kohtalainen, se nopeutui yhtäkkiä huomattavasti ja arvon Ruovikko tunsi kivien ja juurien iskeytyvän joka puolelle vartaloonsa ja maailman pyörivän hillitöntä vauhtia silmissään. Arvon Ruovikon teki mieli kirota, mutta hän ei tehnyt niin. Pajuli Vahvakultan pelästyttäminen entisestään ei olisi auttanut asiaa millään tavalla, eikä myöskään verhojen syttyminen olisi vienyt asioita eteenpäin.


– Tyttärenne löytyy kyllä. Milloin viimeksi hänen sisarensa näki hänet?


Nainen tuijotti arvon Ruovikkoa. Hänen silmänsä olivat turvoksissa ja kasvot kyynelissä, ja hän kumartui hieman pöydän yläpuolelle ja laski painonsa kyynärpäidensä varaan. Hän ojensi kätensä kohti arvon Ruovikkoa. Arvon Ruovikkokin kumartui vaistomaisesti lähemmäksi ja tarttui naisen käsiin omillaan. Kirotun kylmät sormet, arvon Ruovikko ajatteli. Se vahvisti hänen käsityksensä tautitilanteesta.


– Eilen illalla. He menivät nukkumaan ja aamulla, kun Sielikki heräsi, Puolukka oli poissa.


– Entä kuulitteko tai huomasitteko itse mitään yöllä tai varhain aamulla?


Pajuli Vahvakulta vetäytyi kauemmaksi, ja arvon Ruovikko päästi irti hänen jääkylmistä sormistaan.


– En. Minä nukuin sikeästi, nainen sanoi ja käänsi katseensa pois. Arvon Ruovikkokin antoi katseensa siirtyä hetkeksi Pajuli Vahvakultan ohitse. Nainen poti syyllisyyttä mutta ei ollut tässä huoneessa ainoa, jolla oli lapsen katoaminen omallatunnollaan. Arvon Ruovikkokin oli kerran hukannut pikkutytön. Siitä ei ollut hyvä seurannut. Hän ei kuitenkaan aikonut kertoa sitä naiselle. Vertaistarinan kertomisesta ei olisi tälle mitään iloa, vaan päinvastoin se tekisi arvon Ruovikosta tämän silmissä vieläkin mielipuolisemman ja suorastaan täysin epäpätevän etsimään pikkutyttöjä. Varsinkin koska sen nimenomaisen onnettoman tapahtuman vuoksi he kaikki olivat nyt tässä jamassa. Unhila, Valtamaa, arvon Ruovikko itse. Sen vuoksi Puolukka Vahvakulta oli löydettävä ja sassiin.


– Hyvä rouva, arvon Ruovikko kohdisti katseensa jälleen naiseen ja puhui mahdollisimman vakaalla äänellä, vaikka hän päänsä sisällä oli siirtynyt juoksemaan miestä korkeammassa ruokoviidakossa Mudelman matalassa mutavedessä etsien pikku tyttöään. Eikä siihen ollut mennyt kauaakaan, kun hän oli ensiksi löytänyt tyttärensä kuoliaaksi potkitun takkuisen lemmikin. Koiran harmaa karva sotkeutuneena kauttaaltaan mutaan, sen suupielet veressä ja tyhjä katse silmissä. Hänen oman hengityksensä ääni oli hetkeksi peittänyt kaikki maailman äänet, hänen oli ollut vaikea pysyä pystyssä. Sitten tyttären syke oli kutsunut häntä, ja hän oli jonkin matkan päästä löytänyt tämän, uppeluksista, kammottavasti runneltuna. Hän oli nostanut tytön kiireesti syliinsä mutta kuitenkin liian myöhään. Mudelman mutavesi oli ollut täynnä pimeitä ajatuksia, ja ne olivat löytäneet tytön heti, kun tämä oli mennyt mykkyrään ruskean pinnan alle, ennen kuin veri oli hyytynyt. Tai sitten se oli tapahtunut heidän lentomatkansa aikana Unhilaan. Ilma oli ollut täynnä pimeitä ajatuksia ja ne olivat tarttuneet väkäsillään hänen pikkuiseen Pampulaansa. Arvon Ruovikko pakottautui irrottautumaan muistoistaan. Hän oli luullut, että viisitoista vuotta sitten valmiiksi saamansa käsikirjoituksen ”Animeuristen ja insineuristen kyvykkäiden tapahtumakulku Pimeiden ajatusten joukkohyökkäyksestä aina Unhilaan linnoittautumiseen saakka” antaminen Vahvakultan tyttärille luettavaksi olisi saanut nämä ymmärtämään, että Unhila ei ollut mikään turvallinen paikka. Että he olisivat ymmärtäneet olla varovaisia. Helvetin varovaisia. Mitä hän olikaan ajatellut? Pikkutytöthän tekivät aina oman mielensä mukaan ja olivat sitä mieltä, että tiesivät kaiken paremmin kuin muut ja varsinkin ne, jotka heitä ankarasti varoittelivat.


– Puolukka tulee löytymään pian ja olemaan täysin kunnossa, arvon Ruovikko sanoi silti.


Arvon Ruovikko osui niin oikeaan ja niin nopeasti, että hän hämmästyi itsekin. Hänen työhuoneensa ovi nimittäin aukaistiin kiivaasti, jälleen odottamatta minkäänlaista lupaa astua sisään. Se oli Saimara. Saimara oli kiukkuinen ja hänen palmikkonsa oli hajoamispisteessä. Hänen paitansa hihoissa ja hameen helmassaan oli maata ja neulasia sekä karvahaivenia. Hän oli varmaan joutunut kiskomaan Aarren itse pois kellarin oven edestä. Siinä ei oikeastaan ollut mitään ihmeellistä, sellaista tapahtui aina välillä. Mutta hämmästyttävää oli se, että Saimara työnsi edellään Puolukka Vahvakultaa. Tyttö näytti itkeneeltä. Arvon Ruovikko ja Pajuli Vahvakulta pongahtivat yhtä aikaa seisomaan.


– Arvon Ruovikko, Saimara sanoi. Kiukku vaihtui salamannopeasti hänen kasvoillaan yritykseksi hallita hämmennystä, kun hän silmäili työhuoneessa olevaa asetelmaa.


– Rouva Vahvakulta.


Pari vaikeasti tulkittavissa olevaa naurahdusta. Holhoava käden ojennus Pajuli Vahvakultan puoleen.


– Hyvänen aika.


Pajuli Vahvakulta jätti Saimaran elkeet täysin huomioimatta.


– Puolukka, nainen kuiskasi kuin ei olisi uskonut, että hänen tyttärensä ilmestyi hänen eteensä ilmielävänä. Mutta tyttö näytti hyvävoimaiselta. Hän juoksi äitinsä luokse ja he halasivat. Pajuli Vahvakulta upotti kasvonsa tyttärensä hiuksiin eikä olisi halunnut päästää tytärtään irti, kun tämä alkoi hetken kuluttua rimpuilla itseään vapaaksi. He olivat samanmittaiset, Pajuli ja Puolukka Vahvakulta. Arvon Ruovikko oli helpottunut. Hän olisi kohta valmis siirtymään priorisointilistassaan seuraavaan asiaan.


– Aarre oli teljennyt tytön maakellariin, Saimara puuskahti. Hänen katseessaan oli jotain pälyilevää, niin kuin olisi epäillyt arvon Ruovikon epäilevän hänen sanojaan. Niin kuin arvon Ruovikko epäilikin. Aarre? Se ei heti tuntunut uskottavalta. Varsinkaan nyt, kun hän tiesi, millä tolalla Saimaran asiat olivat.


– Miksi menit maakellariin, lapsi hyvä? arvon Ruovikko kysyi. Puolukka ei ensin avannut suutaan vaan näytti pohtivan tarkasti, mitä sanoisi seuraavaksi. Hän korjasi silmälasejaan ylemmäs nenänvartta. Hänellä oli viljanvaaleat hiukset ja arvoitukselliset kasvot. Tuolta hänen äitinsä on varmasti näyttänyt samanikäisenä, arvon Ruovikko ajatteli. Pikkusisar puolestaan oli arvatenkin tullut enemmän isäänsä. Sielikki vaikutti paljon villimmältä kuin Puolukka. Arvon Ruovikko myönsi, että molemmat tyttäret muistuttivat häntä kipeästi pikku Pampulasta. Pampulassa olivat kietoutuneet arvoituksellisuus ja villeys yhteen. Arvon Ruovikko tunsi kipua rinnassaan ja toivoi, että olisi voinut vain puristaa totuuden ulos Puolukasta eikä odottaa tämän nuoren mielen päätöksiä siitä, mitä sanoisi ja mitä jättäisi sanomatta. Pajuli Vahvakulta pysyi hiljaa. Hän oli täysin uuvuksissa.


– Sain tällaisen viestin, Puolukka sanoi lopulta ja kaivoi mekkonsa taskusta taitetun paperin. Pajuli Vahvakulta nosti kätensä suunsa eteen arvatenkin kauhistuneena. Arvon Ruovikko hillitsi halunsa temmata paperi tytön kädestä. Niin ei vain saa tehdä, hän muistutti itseään. Kyvyttömät pelästyivät ja menivät puolustusasemiin sellaisesta todella helposti. He olivat hyvin heikkoja ja säikkyjä. Suovesi helmeili hiljalleen hänen otsallaan ja niskassaan alaspäin, kun hän odotti, että Puolukka armollisesti lukisi viestin sisällön heille. Tämä oli onneksi vielä niin järkyttynyt kokemastaan, että ei ryhtynyt panttaamaan viestin sisältöä.


– ”Arvoisa Valtamaan ihminen Puolukka Vahvakulta Kultalasta. Ystävät tervehtivät teitä. Tulkaa te tervehtimään Ystäviä. Yöllä. Mielellämme kuulisimme, kuinka neuvotte meille tien ulos Unhilasta.”


Hyvä tavaton sitä pentujoukkoa, arvon Ruovikko ajatteli. Hänen täytyi pyyhkiä otsaansa. Miksi ne eivät voineet tyytyä tekemään vain sitä, mitä niiden oli käsketty tekemään? Ne olivat pahempia kuin Tasapainon palvelijat!


– Odottivatko he sinua maakellarissa? hän kysyi Puolukalta.


– Eivät. Kuljin ympäri Unhilaa etsimässä heitä, mutta en löytänyt. Lopulta kysyin Aarrelta, mistä voisin heidät löytää, Puolukka vastasi.


– Tunnetko hänet?


– Ai Aarren? No Sielikki hänet paremminkin tuntee. Mutta hän vastasi minulle, että minun kannattaisi katsoa maakellarista, ja aukaisi minulle oven. Sitten hän paiskasi sen kiinni, eikä enää päästänyt minua ulos, Puolukka kertoi ja hänen silmänsä kostuivat jälleen kyynelistä hänen muistellessaan yöllistä säikähdystään ja pitkiä tuntejaan kellariin teljettynä. Hän joutui räpyttelemään ja pyyhkimään silmiään. Siunattu Aarre, ajatteli puolestaan arvon Ruovikko.


– Noin vain? hän kuitenkin kysyi.


– Ei ihan. Hän pyysi minua ensin palaamaan vuoteeseeni nukkumaan, Puolukka myönsi. Sitten hän napsautti suunsa kiinni, ja arvon Ruovikko tiesi, ettei tulisi saamaan enää lisää tietoa asiasta. Tosin ei hän sitä enää lisää kaivannutkaan. Sen sijaan hänen pitäisi toteuttaa seuraava asia priorisointilistassaan. Se oli asia, jonka tekemistä hän oli etukäteen ajatellut pelokkaana niin paljon ja niin kauan, että nyt hänestä ei tuntunut enää oikeastaan miltään. Ei pelkoa, ei ahdistusta, vaan niiden sijaan tyyni, rauhallinen olotila. Hänellä oli toteutukseen tarvittavat voima ja työkalu. Ei siinä sen kummempaa.


– Sopiiko, jos veisitte tyttärenne nyt asuntoonne, rouva? Pikku Sielikkikin saa mielenrauhan, kun näkee sisarensa, arvon Ruovikko sanoi. Pajuli Vahvakulta katsoi häntä hämmentyneenä.


– Mutta keitä ovat nämä Ystävät? Pajuli Vahvakulta kysyi. Puolukka Vahvakultakin odotti arvon Ruovikon vastausta silminnähden kiinnostuneena. Arvon Ruovikko kirosi sitä, että kyvyttömät huolimatta kyvyttömyydestään olivat aina sitä mieltä, että heidän piti saada tieto asioista ja tapahtumista ja tehdä itse omat päätelmänsä siitä, miten kaikki oli ja mitä heidän olisi tehtävä. Mikään ei ollut näköjään muuttunut ympäröivässä maailmassa. Miksi ihmeessä kyvyttömille ei riittänyt tuhatkertaisesti heitä viisaamman olennon neuvot ja kehotukset?


– Puhutaan kaikesta huomenna lisää, arvon Ruovikko sanoi ja jatkoi: - Ystävät eivät ole hyvää seuraa tyttärillenne. Aarre toimi oikein, kun ei neuvonut eikä päästänyt häntä heidän luokseen yöllä. Aamulla Aarre varmaankin yksinkertaisesti vain nukahti oven eteen tai sitten hän ei enää muistanut, että tyttärenne oli maakellarissa.


– Minä kyllä hakkasin ovea ja huusin, Puolukka Vahvakulta huomautti ja kieputti vaaleita hiuksiaan sormillaan. Hän ei ollut enää niin järkyttynyt vaan oli saanut ajatuksensa ja itsensä takaisin hallintaansa. Arvon Ruovikko tunsi velvollisuudekseen puolustaa Aarrea. Aarre ei todellakaan ollut pelkkä karhunnahka, haiseva puolisokea ja -kuuro takkukasa vaan kerta kaikkiaan upea henkilö. Toki tällä hetkellä huonossa kunnossa, mutta kun Unhila ja kyvykkäät pelastuisivat, kaikki kääntyisi hyväksi myös Aarren suhteen. Arvon Ruovikko huomasi käsiensä hieman vapisevan.


– Haluan Aarre Mahtivoiman osalta todeta, että hänellä on takanaan erittäin pitkä, menestyksekäs ja huomattava ura henkilösuojauksessa aivan Valtamaan tasolla. Itse asiassa hän on tälläkin hetkellä olennainen osa Unhilan suojausjärjestelmää. Joten hänen toiminnassaan on varmasti ollut loogisuutta, jonka saamme ilman muuta selville, kunhan pääsemme hänen kanssaan keskustelemaan.


Kyllähän se toki kuulosti naurettavalta, jos ei tuntenut Aarre Mahtivoiman menneisyyttä. Pakko se oli silti sanoa. Me emme ole joukko heikkoja hourupäisiä ihmisiä kyyhöttämässä muurin takana piilossa, vaan me olemme Valtamaan aatelia animeurisessa ja insineurisessa kyvykkyydessämme. Meillä on vain meneillään hieman huono ajanjakso. Se kyllä loppuu aikanaan, arvon Ruovikko ajatteli hampaita kiristellen.


– Sepä yllättävää, Pajuli Vahvakulta totesi viileästi. Hän ja hänen tyttärensä näyttivät hetken aikaa aivan samannäköisiltä. Heillä oli yhteen nipistetyt huulet ja torjuvat, vaikkakin kohteliaat ilmeet. Heidän silmälasiensa linssit välähtivät samalla tavalla yhtä aikaa. Arvon Ruovikko ei siitä välittänyt. Ihan sama mitä ajattelette, pääasia on, että lähdette täältä nopeasti. Minulla on koko ilta edessäni mitä raskainta työtä.


– Hyvää illanjatkoa, arvon Ruovikko sanoi eikä jättänyt keskustelun jatkumisen suhteen enää mitään arvailujen varaan.


Pajuli ja Puolukka Vahvakultan yhteen nipistettyjen huulten välistä ei kuulunut mitään, mutta he nyökkäsivät melkein huomaamattomasti. Tämä ei jää tähän, naisen ilme lupasi. Pajuli ja Puolukka Vahvakulta käänsivät selkänsä ja astelivat käsikynkkää ovesta ulos.


– Saimara, jättäisitkö minut hetkeksi yksin? Mutta jää odottamaan oven ulkopuolelle, meidän on… keskusteltava, arvon Ruovikko sanoi. – Ja lähetä saunatontut pois. Sano heille, että aikatauluni tämän illan osalta muuttuivat varsin merkittävästi.


– Hyvä on, Saimara vastasi. Hän nousi ja näytti epävarmalta. Hänelle oli tiedossa kaamea ilta.


Arvon Ruovikko pyöritteli Mahtivoiman krumeluuria sormusta sormessaan. Sormus rakasti sitä ja päästi kehräävää ääntä pikkuisella suukkusellaan, jossa oli pienen pieniä teräväksi hiottuja kiviä hampaina. Arvon Ruovikko ei tuntenut Valtamaan uutta kuningasta henkilökohtaisesti. Naisen miestä. Maksimi Vahvakultaa. Oli hän silti saattanut tavata tämän joskus ohimennen tai hoitaa jonkun pienen asian vuosia sitten tämän kanssa. Vaikea sanoa. Ehkä uusi kuningas oli joku niistä komeista pitkistä miehistä, joita Mattis aikoinaan niin mielellään keräsi ympärilleen. Vanha, rakas Mattis. Asettamastaan unohduksesta huolimatta arvon Ruovikko oli seurannut Valtamaan poliittista elämää ja tiesi, että Maksimi Vahvakulta oli astunut julkisuuden valokeilaan silloin, kun tämä oli valittu jäseneksi turvallisuuskomiteaan viisi tai kuusi vuotta unohduksen jälkeen. Silloin, kun kukaan ei enää muistanut, miksi turvallisuuskomitea oli alun perin perustettu. Ja turvallisuuskomiteasta Maksimi Vahvakulta oli siirtynyt Mattiksen korvaamattomaksi oikeaksi kädeksi. Ja siitä asemasta valittu kuninkaaksi Mattiksen tilalle. Vanha, rakas, kuollut Mattis.


Arvon Ruovikko oli mielestään tehnyt erinomaista työtä yli 130 vuotta yhtenä linnakaupunkien päälliköistä. Kunnes rajut ja hirveät tapahtumat olivat riistäytyneet käsistä ja hänen oli ollut pakko tehdä ratkaisunsa. Ratkaisunsa, joka oli horjuttanut tasapainoa pahemman kerran. Silloin arvon Ruovikko oli ajatellut sen olevan hyvin tilapäinen. Mattis oli kiehunut raivosta, kun hän oli kertonut päätöksestään. Ja oli ollut ratketa liitoksistaan, kun oli tajunnut, ettei voinut estää arvon Ruovikkoa mitenkään. Kuningas Mattis. Muut päälliköt ja koko neuvosto olivat menettäneet malttinsa ja alkaneet repiä hiuksiaan ja kiljumaan ja raivoamaan. Mutta arvon Ruovikolla ei ollut muuta mahdollisuutta. Hän ei voinut tehdä toisenlaista päätöstä. Jääjoki oli toivottanut arvon Ruovikon ja insineurit ja animeurit rivoin sanoin naimaan ja tappamaan toisiaan hamaan sukupuuttoon saakka. Saasta oli nyt neuvoston puheenjohtaja jostain syystä. Oli ollut jo vuosikaudet. Silti. Arvon Ruovikko oli vannonut palvelevansa ja suojelevansa kruunua. Hän oli vannonut palvelevansa ja suojelevansa kyvykkäitä. Hän oli vannonut palvelevansa ja suojelevansa kaikkia ihmisiä. Hän palvelisi ja suojelisi kuolemaansa saakka. Vielä hän ei kuitenkaan aikonut kuolla. Sen sijaan hän aikoi tappaa.


Arvon Ruovikko nousi ja nosti sapelin irti telineestä. Hän ei ollut koskenut siihen sitten suuren puhdistuksen, jonka he olivat yhdessä suorittaneet vuosia sitten. Sapelissa oli leveä, vihreä ja suonikas terä, jossa oli sahalaitainen reuna. Se oli tehty hänen kunnioitetun äitikorentonsa siivestä. Kahva oli valkoinen ja sileä. Se oli veistetty hänen kunnioitetun äitikorentonsa sääriluusta. He kaksi, hän ja äiti, olivat yhdistäneet voimansa ja löytäneet keinon kyvykkäinä taistella pimeitä ajatuksia vastaan. Se oli ollut ennenkuulumatonta. Se oli vieläkin ennenkuulumatonta. Se tulisi tästä eteenpäinkin olemaan ikuisesti ennenkuulumatonta. Sapeli soi ja lähetti vastustamatonta signaalia, kuten viisitoista vuotta aikaisemmin. Tietenkin se soi ja se lähetti. Sitten Arvon Ruovikko laittoi sapelin takaisin telineeseen. Oli ollut hyvä saada siihen tuntuma, mutta ensin olisi puhuttava. Puhdistuksen prosessi oli vietävä alusta loppuun saakka oikeaoppisesti.









SAIMARA KÄY LÄPI PUHDISTUKSEN


Arvon Ruovikko ei katsonut Saimaraan vaan suonikkaisiin, kynsin ja sormuksin koristeltuihin käsiinsä ja näytti olevan ankarissa ja syvissä ajatuksissa työpöytänsä ääressä. Saimara ei voinut olla tuntematta kaipuuta nähdessään arvon Ruovikon noin. Eikä hän voinut olla tuntematta myöskään turhautumista ja tuskaa. Tasapainon tähden, viisitoista vuotta kaipuuta ja huokauksia, jotka olivat saaneet yhä tummemmat sinisen sävyt. Ne ympäröivät häntä pilvinä jatkuvasti, tietenkin hän näki ne ja hän hengitti niitä, eikä hän päässyt niitä pakoon. Mitä hänen äitinsä olisi sanonut, jos olisi nähnyt ne? Samanlaiset pilvet kuin itselläänkin oli ollut ympärillään vuosikymmenet. Voi Saimara, hänen äitinsä olisi varmaankin sanonut eikä muuta. Pilvet kertoivat totuuden, ei muuta. Joskus hän mietti, miten kauan hän kestäisi ristiriitaisia tunteitaan ja miten kauan kestäisi, ennen kuin sekoaisi. Sillä eihän tällainen päättyisi siten, kuin hän haaveili, kyllä hän ymmärsi sen jo. Oli tapahduttava jokin muutos. Kaikkeen. Saimara tunsi kihelmöintiä ja pistoksia. Ehkä se oli jo tulossa. Aivan samalla tavalla kuin hän itse tässä oven suussa, huomaamattoman ja vaarattoman näköisenä. Saimara oli kolmekymmentäyksivuotias, Kaiken Tasapainon animeurisella kyvykkyydellä siunaama mutta keskenkasvuiseksi kyvyssään jäänyt Hauen nykyinen perheenpää. Kaiken Tasapaino oli kaunistanut hänet pigmenttiläiskillä, jotka olivat kuin hopeiset suomut ympäri hänen kehoaan, ja suurilla, hieman ulkonevilla silmillä. Hän oli rakastanut arvon Ruovikkoa yhtä kauan kuin kyvykkäät olivat olleet suojautuneina kyvyttömiltä Unhilassa eli viisitoista Tasapainon armon vuotta. Nyt hänen rakkautensa alkoi kuitenkin olla loppumaan päin.


– No, tulenko sisään? Saimara kysyi tahallisen tylyllä äänellä.


Arvon Ruovikko havahtui. Kun hän katsoi Saimaraan, hänen tuhruisen meikin ympäröimissä silmissään ei näkynyt valkuaisia, vaan silmämunat olivat sinivihreät, pullottavat ja epäinhimilliset. Se ei ollut mitään tavatonta. Arvon Ruovikon kyvykkyys pullisteli ja pursui hänen sisältään, milloin suovetenä, milloin animeurisina isoina silminä. Silloin kun nuo silmät tulivat esiin, Saimara ei tiennyt, minne arvon Ruovikko katsoi ja mitä tämä näki. Se oli hänen ulottumattomissaan ja sai hänet tuntemaan itsensä pieneksi kyvyiltään. Joskus hän ajatteli, että se olikin arvon Ruovikon perimmäinen tarkoitus. Saada hänet tuntemaan itsensä pienemmäksi ja huonommaksi kuin arvon Ruovikko. Tosin pienihän minä olenkin, hän ajatteli. Kyllä hän sen oli ymmärtänyt aina. Mutta että huonompi? Paskat minä huonompi olen. Minähän se laitan täällä asioita tapahtumaan, ja arvon Ruovikko on se, joka vain puhuu ja puhuu.


– Tule. Laita ovi kiinni ja lukkoon.


Saimara oli arvon Ruovikon oikea käsi Unhilassa. Arvon Ruovikon tukeminen tämän johtamistyössä ja Unhilan asukkaiden asioista huolehtiminen olivat hänen sydämensä aito kutsumus. Huolimatta kaipuun, turhautumisen ja tuskan pilvistään ja tunteidensa ristiriidoista Saimara hoiti tehtäväänsä. Hän oli vetojuhta, joka teki joka päivä sen mitä pitikin. Ei ollut väliä, satoiko räntää vai paistoiko aurinko, saiko hän kiitosta vai haukkuja. Hän teki sen mitä oli tarpeen ja mitä oli sovittu. Palkinnoksi hänelle olivat riittäneet vuosikausiksi kahdenkeskiset hetket arvon Ruovikon kanssa.


Saimara ja arvon Ruovikko tapasivat säännöllisesti ja keskustelivat Unhilan asioiden hoidosta. Vaikka ei sitä oikeaksi keskusteluksi voinut sanoa kuin hyvällä tahdolla, ja Saimaralta alkoi olla myös hyvä tahto lopussa. Loppunut jo. Joskus heidän tapaamisissaan arvon Ruovikon ihmissilmät vilkuilivat Saimaran uhkeaa povea. Joskus arvon Ruovikko tuli aivan Saimaran lähelle tilikirjan, kartan tai muistiinpanojensa kanssa osoittaen hänelle siitä jotain yksityiskohtaa ja pyytäen tarkennusta tai mielipidettä. Silloin Saimara haistoi houkuttavan soisen tuoksun hyvin selvästi. Joskus arvon Ruovikko pyysi hänet samalle puolelle työpöytäänsä ja näytti hänelle kirjettä tai asiakirjaa ja Saimaran täytyi kumartua nähdäkseen paremmin ja hänestä tuntui siltä, että arvon Ruovikko voisi hetkenä minä hyvänsä kietoa kätensä hänen vyötärölleen ja vetää hänet syliinsä. Useimmiten heidän tapaamisissaan arvon Ruovikko kuitenkin puhui suristen pitkiä yksinpuheluita, ja tämän animeuriset silmät napsahtivat päälle, eikä Saimara tiennyt, puhuiko arvon Ruovikko enää hänelle vaan jollekin, joka oli hänelle näkymättömissä. Sellainen tilaisuus oli näköjään nytkin tulossa. Silmät olivat jo valmiiksi päällä mollottaen. Sekin yhä oli silti nautinnollisempaa kuin olla erossa arvon Ruovikosta. Olikohan ketään säälittävämpää henkilöä olemassa kuin hän, Saimara Hauki? Hän istuutui samalle tuolille, jossa Pajuli Vahvakulta oli hetkeä aikaisemmin istunut. Tietenkin oli. Pajuli Vahvakulta oli säälittävämpi eikä edes ansainnut elää. Saimara hätkähti omia ajatuksiaan. Hänestä tuntui hämärästi, että hän oli ylittänyt Tasapainon asettaman jonkinlaisen rajapyykin. Se ei kuitenkaan tuntunut niin merkitykselliseltä kuin olisi voinut luulla. Pajuli Vahvakulta oli niin tyhjä, ettei hänen ympärillään näkynyt kerrassaan mitään. Se oli inhottavaa. Kun Pajuli Vahvakulta oli seisonut tyttäriensä kanssa Unhilan portilla huhtikuussa, hän oli muodostanut tyhjyyden tyttäriensä värisinfonian keskelle. Saimara ei ollut koskaan nähnyt sellaista. Hän oli tuntenut luisevaa värinää ja kylmyyden rinnassaan. Silti hän oli päättänyt pelastaa naisen. Nyt hän ei enää ajatellut niin. Kun hän istui siinä tuolissa, hän ajatteli, että oliko totta, että häneltä olivat loppuneet rakkaus, hyvä tahto ja vielä auttamisen halukin. Mutta ei kai sentään. Hän kai halusi vain kohdistaa ne paremmin. Turha niitä oli tuhlata tyhjiin ja turhiin kohteisiin.


– Niin, halusin sinun kanssasi vielä tänään keskustella... arvon Ruovikko aloitti ja hiljeni sitten vähäksi aikaa. Kuului pientä poksuntaa, kun arvon Ruovikon silmät alkoivat vaihtaa nopeasti sarjassa ulkomuotoaan ihmissilmiin ja animeurisiin silmiin, ja siitä tuli samanlainen vaikutelma kuin jokin Unhilan lukuisista generaattoreista olisi lähtenyt käyntiin ja näyttänyt nopeaa ja yksitoikkoista näytelmää. Saimara oli nähnyt sellaista aiemminkin. Hän nyökkäsi arvon Ruovikolle mutta ei sanonut mitään. Kyllä puhe lähtisi kohta pulppuamaan. Sellaisessa asiassa ei arvon Ruovikko tarvinnut apua. Arvon Ruovikko puhui mielellään kaikesta Tasapainon ja tasapainottomuuden väliltä, kaikenlaisille olennoille ja niin pitkään, että vuorokauden vaihtuminen kesken puheen ei ollut mitenkään harvinainen tapahtuma. Oli naurettavaa, että arvon Ruovikko käytti sanaa keskustelu, sillä silloin kai olisi pitänyt antaa puheenvuoro toisillekin. Silloin olisi kai pitänyt osata kuunnella. Silloin olisi kai pitänyt osoittaa mielenkiintoa siihen, mitä toisilla oli sanottavaa. Silloin olisi kai pitänyt osata pysäyttää oma puheenvirtansa ja tavoitella yhteistä suuntaa toisten puheenvirtojen kanssa. Mutta ehkä se oli liian vaikeaa henkilölle, joka oli kyvyssään ylivertainen ja elänyt kauemmin kuin kukaan Unhilassa tai ylipäätään koko Valtamaassa. Kaikki keskustelemisen arvoiset keskustelut oli varmaan käyty jo muutamaan kertaan ja kaikki ratkaisut oli jo kokeiltu. Silti arvon Ruovikko olisi voinut yrittää hillitä itseään ja kurottaa kanssaihmisiinsä kärsivällisellä uteliaisuudella ja kuunnella ja kysyä, mitä heillä oli sanottavaa. Ainakin Saimaran mielestä.


– Meillä on tässä tänään ollut molemmilla raskas päivä, arvon Ruovikko sanoi ja keskeytti Saimaran katkerat ajatukset. No ihan helvetin raskas, Saimara ajatteli ja muisteli, kuinka oli kiskonut Aarrea pois maakellarin oven edestä. Tai sitä kun oli sitä ennen kuunnellut Ola Mahtivoiman valitusta siitä, ettei insineurista kyvykkyyttä enää arvostettu samalla tavalla Unhilassa kuin ennen. Tai sitä, kun oli aamulla kohdannut Sammin vihaisen ja välttelevän katseen. Minne sinä menet, hän oli kysynyt veljeltään, mutta veli ei ollut vastannut. Veli kuului Ystäviin. Mitä Tasapainon tähden ne lapselliset ja ymmärtämättömät olivat juonineet Puolukka Vahvakultan osalle?


– Niin. Pitäisikö juoda lasilliset tässä keskustelun lomassa, Saimara sanoi.


Arvon Ruovikko ei juonut koskaan lasillisia hänen kanssaan, eikä Saimara voinut ymmärtää, miksei. Arvon Ruovikko kuitenkin selvästi piti kovasti hänen tavastaan kuunnella kiinnostuneen näköisenä loputonta jaarittelua, joten olisi ollut vain kohtuullista, että tämä olisi suonut hänelle viininjuomisen ilon siinä lomassa. Tälläkään kertaa arvon Ruovikko ei ollut kuulevinaan ehdotusta.


– Olen, olen tainnut rasittaa sinua liikaa viime aikoina... Itse asiassa olen huolissani sinusta, arvon Ruovikko sanoi hiljaa ja hänen silmänsä kiihtyivät ja poksuva generaattori pyöri yhä lujempaa. Sitten hän lopulta vain sanoi: - Minä... luulen että asiat ovat nyt melko vakavasti.


Saimara nojautui taaksepäin yllättyneenä. Hänen rinnassaan tuntui samanlaista luisevaa värinää kuin huhtikuussa Unhilan portilla, kun hän vastaanotti vieraita ja hän painoi kätensä vasten poveaan. Sydän hakkasi hieman epätasaisemmin kuin sen olisi pitänyt. Hänestä tuntui, kuin jokin olisi yrittänyt räpistellä hänen kätensä alla, kuin hämähäkki varjoissa. Hän yritti hallita ilmeensä ja kohotti toisen kulmakarvansa harkiten ylemmäs ja katsoi tiukasti arvon Ruovikkoon. Arvon Ruovikko katsoi puolestaan Saimaraan. Hänen silmänsä eivät enää tehneet omituista sarjaa. Hän katsoi Saimaraa ihmisen silmillään, keskittyneesti. No johan nyt, Saimara ajatteli. Keskustelu oli saamassa yhä enemmän suunnan, jota hän ei olisi odottanut. Hämähäkki räpsähti varjoissa, ja nyt Saimara huomasi, että hänen pilvensä värissä oli jotain muutakin kuin rakkauden ja tuskan siniset. Tahmeutta ja ilkeyttä. Oliko siitä tullut sellainen tämän pienen hetken aikana? Vai oliko se ollut sellainen jo kauemmin? Pilvet kertovat totuuden, ei muuta. Ja paskat, ne olivat vain hänen omien mielialojensa kiivaasti vaihtuva peili. Kenen tahansa pilvet muuttuisivat, jos joutuisi epäreilujen ja vääristeltyjen syytösten kohteeksi. Sillä arvon Ruovikkohan syytti häntä tässä jostakin.


– Niin, haluaisin tietää, kuinka sinä kuvailisit vointiasi, arvon Ruovikko sanoi.


– Kuvailen vointiani hyväksi, Saimara vastasi, vaikka hän ymmärsi nyt, ettei tietenkään voinut hyvin. Hänen rakkautensa oli toivotonta ja hänen kykynsä jäisivät ikuisiksi ajoiksi puolitiehen. Se oli tuon paskahousun syytä. Kaikki oli arvon Ruovikon syytä.


– Voidaanko mennä jo asiaan? Unhilan asioihin, hän jatkoi. Arvon Ruovikon huomion keskipisteeksi joutuminen ei tuntunut sellaiselta, mistä hän oli unelmoinut. Häntä raivostutti, mutta samalla häntä myös alkoi pelottamaan.


– Minkälaisia ajatuksia sinulla on ollut? arvon Ruovikko kysyi nyt lempeästi. Tuo ketku yritti lempeyden ja ystävällisyyden valepuvulla saada hänet tunnustamaan jotain.


– Mitä tarkoitatte?


– Luulen, että tiedät kyllä.


Nyt Saimaran kumpikin kulmakarva kohosi otsalla ylöspäin. Hän yritti näyttää siltä kuin arvon Ruovikko olisi kysynyt, halusiko hän syödä loppuvuoden jäniksenpaskaa. Mitä tasapainottomuuden helvettiä hänen ajatuksensa kuuluivat tuolle omahyväiselle vanhalle luukasalle? Eivät mitään! Vanha pieruhousu, joka kuvitteli olevansa kaiken tietävä, muita parempi ja tasapainossaan ja kyvyssään ylivoimainen. Eikö jokainen saanut ajatella päässään mitä tahtoi? Eikö olisi ollut parempi keskittyä siihen, mitä Unhilan hyväksi olisi tehtävä? Teot olivat merkityksellisempiä kuin ajatukset. Saimara teki tekoja. Arvon Ruovikko puhui omaa tajunnanvirtaansa eikä ollut vuosikausiin tehnyt mitään merkittävää Unhilan hyväksi. Saimara oli perin juurin kyllästynyt tähän keskusteluun


– Minulla on kaikenlaisia ajatuksia. Esimerkiksi sellaisia, että kun kerron niistä teille, teidän täytyy pyöritellä ja väännellä niitä niin kauan mielessänne, että luulette niiden olevan omianne ja sitten vasta hyväksytte niiden toteuttamisen. Oletteko huomannut? Mutta sellaisia ajatuksia, joista minulle nyt vihjaatte, minulla ei ole koskaan ollut. Miksi ihmeessä edes kysytte? Saimara piti äänensä hillittynä, mutta hänen silmänsä olivat kavenneet viiruiksi, ja ilma hänen ympärillään kävi jäätäväksi. Niin jäätäväksi, että hänen pilvensä saattaisi sataa kohta lunta. Se ei sataisi puhdasta lunta. Hän oli ylittänyt rajapyykin. Niin siinä oli sitten käynyt.


– Tuota. Niitä on varsin vaikea huomata aluksi, arvon Ruovikko mutisi ja pyöritteli sormuksiaan. - Ja sitten kun ne huomaa, niitä on äärimmäisen vaikea myöntää.


Arvon Ruovikko ryhdistäytyi ja jatkoi varmemmalla äänellä.


– Ymmärrän kyllä, että olet närkästynyt, etkä voi uskoa, että sinulle olisi käynyt niin. Ja vaikea se on minunkin uskoa. Enkä minä tässä nyt syytä ketään. Ainakaan sinua. Syytän itseäni. Kiitos Tasapainolle, me olemme saaneet olla niitä ilman jo vuosia, ja valitettavasti on käynyt niin, ettemme ole enää olleet riittävän varuillamme niiden suhteen. Emmekä tunnista niitä. Siis minä en tunnista. Minä olen ollut varomaton. Minun olisi sen jälkeen pitänyt käydä järjestelmä läpi solmu solmulta, tarkistaa joka ikinen aistin, mutta pelkäsin, että romahtaisin, eikä minulla ollut voimia. Minun piti korjata oma tasapainoni. Mutta ei tässä ole vielä varsinaista hätää. Minä olen tasapainossa nyt. Pystyn kyllä korjaamaan kaiken. Minun täytyy korjata kaikki.


Saimaraa kylmäsi. Arvon Ruovikko ei odottanut häneltä nyt mitään vastauksia vaan yritti vakuutella itseään. Arvon Ruovikon mollottavat hyönteissilmät olivat nähneet hänen rinnallaan lepäävän luisen, kilisevän ja kylmäävän loisen. Kyllä hän nyt tiesi, mihin tämä keskustelu oli johtamassa, ja pohjimmiltaan se oli ehkä helpotus, mutta kaameaa, kaameaa oli tulossa ennen sitä.


– Kyvyttömät tekivät suojauksiin aukon tullessaan sillä tavalla, kutsumatta ja väkisin, Saimara sähähti.


– Selvästikään he eivät tulleet tänne omasta tahdostaan. Se joka heidät toi, tuli samalla tuoneeksi niitäkin. Se oli… on ilmeistä, että käsillä oli pakkotilanne, arvon Ruovikko puolusteli.


Saimara ei halunnut vielä aloittaa puhumista. Hän asetteli käsiään sylissään. Kunpa kyvyttömät eivät olisi koskaan tulleet Unhilaan. Ylipäätään kenenkään kyvyttömän ei ollut tarkoitus löytää tietään Unhilaan. Miksi helvetissä Tasapaino oli heidät kuitenkin tänne ohjannut? Hän olisi voinut lupautua syömään jäniksenpaskaa koko loppuvuoden, jos ei olisi tarvinnut alkaa puhumaan. Miksi hän edes oli toivonut pääsevänsä joskus tilanteeseen, jossa arvon Ruovikko olisi ollut hiljaa ja hän olisi puhunut? Ei olisi pitänyt toivoa sellaista. Hänen mieleensä räpsähtelivät muistot kuin räntäsade ajalta juuri ennen kuin he sulkeutuivat Unhilaan. Hän oli ollut kuudentoista ja peloissaan. Unhilan portista pääsi läpi vain, jos oli puhdas. Jos ei ollut puhdas, arvon Ruovikko puhdisti. Hän oli kävellyt arvon Ruovikon ja tämän jättimäisen vihertävän sapelin ohitse, eikä arvon Ruovikko tai sapeli nimeltä Äitikorento olleet havainneet hänessä mitään puhdistettavaa. Hän oli melkein pyörtynyt helpotuksesta sen jälkeen. Sammi oli tullut hänen perässään ja itkenyt. Hänessäkään ei ollut mitään puhdistettavaa. Heidän äitinsä oli käskenyt heitä toimittamaan jotain asiaa sen jälkeen. Te ette halua jäädä seuraamaan tätä, heidän äitinsä oli sanonut vielä saadakseen heidät lähtemään pois paikalta. Ihmisiä kulki pitkänä hitaana jonona Unhilaan. Aina joku otettiin syrjään ja arvon Ruovikko ja Äitikorento puhdistivat hänet. Se alkoi puhumisella, ja sitten se oli hyvin kivuliasta. Tuskaa, piinaa ja eritteitä. Puhdistamista oli jatkunut monta päivää, sillä moni Unhilaan pyrkivä ei ollut ollut puhdas. Niiden päivien jälkeen Äitikorento oli levännyt telineessään, eikä sitä ollut otettu siitä pois. Ennen kuin tänään, kohta.


Arvon Ruovikko huokaisi, ja huoneessa kuului melkein korvia särkevä ritinä, kun hän hieroi leukaansa. Saimara vaihtoi asentoa. Puhdistus oli käynnistynyt eikä se loppuisi, ennen kuin kaikki oli käyty läpi. Tuska, piina ja eritteet. Koska arvon Ruovikko oli suunnattoman ylpeä kaikista lukemattomista innovaatioistaan, hän puhui mielellään myös kehittämästään tekniikasta, jolla sai Pimeät ajatukset ensinnäkin irtoamaan kyvykkäistä ja sitten eliminoitua. Tai tarkemmin sanottuna yhdessä muinaisen äitinsä kanssa kehittämästään tekniikasta. Onko totta, että Äitikorento on rakennettu arvon Ruovikon äidin ruumiinosista, Sammi oli kysynyt heidän äidiltään. Kauda-äiti oli nauranut ja sanonut, että ei tietenkään. Kukaan ei ollut niin sekopäinen, että olisi tehnyt niin. Arvon Ruovikko puhui vain kielikuvilla, joilla kunnioitti rakkaan äitinsä osuutta tässä uskomattomassa tavassa puhdistaa kyvykkäät Pimeistä ajatuksista. Jos arvon Ruovikko ei olisi kehittänyt sitä, he kaikki olisivat kyvyttömien hyvyyden armoilla. Ja kyvyttömät olivat osoittaneet, ettei heillä ollut hyvyyttä eikä armoa. Puhdistamisen ensimmäinen osa oli se, että puhdistettava alkoi puhumaan pimeästä ajatuksestaan ja sen jälkeen tunnustamaan kaikki tekonsa, jotka oli tehnyt sen alaisuudessa.


– Minä olin niin... minua ärsytti niin suunnattomasti. Hän ärsytti minua. Tai ensin minä kyllä säälin häntä. Hän oli niin huonossa kunnossa ja lapset samoin, Saimara sanoi.


– Mmm... oli arvon Ruovikon vuoro äännähtää ymmärtävästi. Kerrankin hänen oli pakko vain äännähtää niin ja olla lisäämättä tavanomaisia pyörittelyjään päälle ja olla ottamatta tilaa sen jälkeen kokonaan itselleen.


– Sitten selvisi, kuka hän on ja keitä lapset ovat. Niin minä säälin häntä vielä enemmän. Ajattelin, että hoidan hänet kuntoon, niin että hänestä tulee voimakas. Kyllähän minä osaan tehdä niin, tiedätte hyvin, että osaan. Se on minun kykyni.


– Tietenkin. Ja siksi minä annoinkin hänet ja lapset sinun hoiviisi. Ajattelin, että kyllä sinä osaat tehdä sen. Enkä epäillyt mitään, vaikka aika kului... eikä mitään edistystä tapahtunut, arvon Ruovikko sanoi rauhallisesti. Saimara näki hänen suupieltensä juonteet ja tiesi, että rauhallisuus oli vain ohutta pintaa. Todennäköisesti arvon Ruovikko pelkäsi melkein yhtä paljon kuin Saimara itsekin. Sitä oli hirveä ajatella. Suuren puhdistuksen aikoihin arvon Ruovikko oli ollut voimakas, kärsivällinen, ylivoimainen. Sapeli oli sivaltanut vakaasti, sillä Saimara oli tietenkin yrittänyt vakoilla puhdistamista ja hiipinyt mahdollisimman lähelle tapahtumapaikkaa. Kaikki mitä hän oli pystynyt näkemään, oli ollut sapelin vakaa heilahdus, ennen kuin Sammi oli kielinyt hänestä äidille ja äiti oli tullut hurjana ja ajanut hänet pois. Saimara tajusi, että vuodet olivat kuluttaneet arvon Ruovikon voimia enemmän kuin kukaan oli Unhilassa aavistanutkaan, ja hänen sydämensä jysähti. Mitä jos arvon Ruovikosta oli tullut niin heikko, ettei saisi vietyä puhdistuksen prosessia läpi, ja hän, Saimara, tukehtuisi pimeään ajatukseen ja kuolisi? Tasapainottomuuden helvetin perkele. Tätä ei voinut enää pysäyttääkään.


– Aika nopeasti kuitenkin huomasin, ettei hän ollut helposti hoidettavissa. Hän on liian hauras ja railoinen. Ja jotain muutakin, en oikein ymmärtänyt mitä. Ehkä poikkeuksellisen voimakas negatiivinen vääristymä. Joka tapauksessa jotain, minkä hän on saanut syntymälahjanaan, tai kiroushan se pikemminkin on. Ja… minä yritin hoitaa häntä vieläkin paremmin, uskottehan? Saimara sanoi. Hän ei tohtinut enää katsoa, miltä arvon Ruovikko näytti.


– Uskon, arvon Ruovikko sanoi.


– Sitten, sitten tapahtui... että... kun olin jo oikeastaan luopunut toivosta enkä enää ajatellut hänen parantamistaan, aloin ajattelemaan, mitä seuraisi siitä, jos hän parantuisi.


Saimarasta tuntui, että hänen oli vaikea kuvailla pimeän ajatuksen kulkua itsessään. Hän vilkaisi arvon Ruovikkoa nopeasti. Arvon Ruovikko ei kuitenkaan näyttänyt siltä, että olisi pudonnut kärryiltä. Hän nyökkäili ja sormeili sormuksiaan. Hän oli kuullut tällaisia samankaltaisia kertomuksia lukemattomia. Ne varmasti noudattivat hänelle tuttua kaavaa. Oli pakko jatkaa eteenpäin.


– Se oli varmaan sitten se hetki kun... se tunkeutui minuun... Saimara jatkoi synkästi ja uskalsi jälleen vilkaista arvon Ruovikkoa.


– Varmaan, arvon Ruovikko vastasi. Hän puristi huuliaan yhteen ja katsoi kaukaisuuteen. Hänen vasemmasta silmästään pullahti yhtäkkiä hyönteisen ulkoneva silmä, mutta sitten se hävisi ja tilalle tuli jälleen ihmisen silmä. Kumpaakohan hän siinä mielessään kirosi, Saimaraa, joka oli päästänyt pahuuden sisäänsä, vai pahuutta, joka oli tunkeutunut Saimaraan? Vai itseään, koska ei ollut jaksanut tarkastaa suojausjärjestelmäänsä ja Unhilan aluetta tarpeellisen huolellisesti. Sitä saattoi vain arvailla.


– Sitten, ihan yllättäen, hän halusikin yhtäkkiä alkaa tekemään jotain. Ihan mitä vain, ettei olisi tarvinnut olla toimettomana. Se yllätti minut... eikä se sopinut minulle enää. Minä olin jo alkanut ajattelemaan, että jos parannan hänet, teen hänestä liiankin hyvän. Liian kauniin ja liian voimakkaan. Eikä hän ansaitse sellaista. Hän on väritön, rakkaudeton, elämätön. Sellainen ei ansaitse minun lahjaani eikä kenenkään muunkaan lahjaa. Hän voi väristä hiljaa huoneessaan minun puolestani, mutta ei muuta. Ei hänelle ole mitään tointa Unhilassa. Ei mitään. Päinvastoin kuin minulla. Minä olen se, joka pyöritän Unhilaa.


Arvon Ruovikko katsoi Saimaraan outo ilme kasvoillaan.


– Siis, hoidan sen, mikä on minun vastuullani. En minä halunnut luovuttaa sitä hänelle, koska sitä hän olisi kuitenkin alkanut pikkuhiljaa himoitsemaan. Niin minä ajattelin, Saimara korjasi hiljaisemmalla äänellä. Mitä pitemmälle hänen puheensa oli edistynyt, sitä huonommaksi hän tunsi vointinsa. Eikä hän ollut edes vielä kertonut sitä, että hän oli tuntenut myös korventavaa mustasukkaisuutta siitä ajatuksesta, että Pajuli Vahvakulta alkaisi mahdollisesti viettämään enemmän aikaa arvon Ruovikon kanssa sitten kun Saimara olisi parantanut hänet.


He istuivat siinä hetken sanomatta mitään. Arvon Ruovikko nojasi hyvin väsyneen näköisenä tuolinsa selkämykseen. Hän katsoi Saimaraan. Sitten hän nousi ylös ja mitään puhumatta haki Äitikorennon telineestään. Hän jäi seisomaan Saimaran viereen mutta ei kohottanut asettaan. Ei tietenkään, koska puhdistuksen prosessi oli vielä pahasti kesken.


– Hän siis halusi alkaa tekemään jotain hyödyllistä. Hän alkoi parantumaan. Etkä kertonut siitä minulle mitään. Mitä sinä sitten teit?


Saimaraa pelotti ja hirvitti. Saimara muotoili vastaustaan mielessään huolella hetken aikaa. Oli tärkeää minkälaisen käsityksen arvon Ruovikko saisi asiasta ja hänen pahuutensa laadusta. Häntä hikoilutti ja hän tunsi voimistuvaa pahoinvointia. Se kaikki kuului piinaan ja tuskaan. Hän ei olisi halunnut jatkaa mutta ei voinut muutakaan. Menossa oli puhdistuksen vaiheista toinen eli ansaanajo. Siinä pimeän ajatuksen luonnollinen suunta ja kohtuullisen hidas tahti kohti uhrin sydäntä muutettiin ja se hätisteltiin sydämen sijasta nopeutetusti kohti uhrin ruokatorvea. Äitikorento pystyi tuottamaan pimeän ajatuksen lähietäisyydellä signaalia, joka sai sen navigoinnin ja etenemisen sekoamaan. Samalla puhdistuksen kohde eli pimeän ajatuksen uhri pidettiin puhumassa pimeästä ajatuksestaan.


– En muuta kuin että en päästänyt häntä mihinkään puuhaan. Vaikka se olisi auttanut häntä... mutta minä lupaan, että en enää tee niin! Jos rouva haluaa luuttuamaan lattioita tai luomaan paskaa, minä järjestän asian. Ihan varmasti.


Saimara huomasi, että arvon Ruovikko ei ollut tyytyväinen.


– Niin se asia meni, ei siinä ole mitään sen kummempaa, Saimara sanoi, vaikka tiesi jo puhuessaan, että metsään meni. Miksi hän sortui näihin puolitotuuksiin? Arvon Ruovikko odotti, Äitikorento lähetti signaaliaan. Saimara tiesi, että molemmat voisivat odottaa vaikka koko yön, että hänen sisältään tulisi kaikki pois. Saimaraa puistatti. Hänen pitäisi kertoa lisää, mutta hän ei millään tahtonut.


– Saimara, kerro, arvon Ruovikko sanoi hillityllä ja anovalla äänellä.


Saimara tunsi pahoinvoinnin lisäksi nyt myös painetta ja kipua ylävatsassaan. Hän vaihtoi toiseen asentoon helpottaakseen oloaan.


– Hyvä on... minä tarjosin hänelle kerran Pehmeää Läikettä. Ajattelin, että se helpottaa hänen oloaan. Sehän aina meillekin antaa vähäksi aikaa hyvän olon. Tekin juotte sitä, ja se helpottaa oloanne, Saimara sanoi heikolla äänellä. Kuvotus alkoi kohota kohti hänen kurkkuaan. Hän nojasi tuolin käsinojaan. Hän ei millään pystynyt enää istumaan suorassa. Kohta hän oksentaisi juuri tässä nimenomaisessa paikassa. Hän piti katseensa arvon Ruovikon jaloissa, koska ei pystynyt katsomaan enää mitään muuta kohtaa tässä huoneessa. Hän näki, että arvon Ruovikko liikautti jalkojaan ja hieman korjasi asentoaan. Saimara kuuli arvon Ruovikon sisäänhengityksen pienen vinkunan.


– Vaikka tiesit, että se on liian vahvaa kyvyttömille. Kerro lisää, arvon Ruovikko kuiskasi.


–En pysty, Saimara kuiskasi takaisin. Hänellä oli niin paha olo, että häntä itketti. Kunpa hän pääsisi pois tästä.


– Ole kiltti, arvon Ruovikko pyysi. Saimara kokosi voimiaan.


– Niin minä sitten annoin sitä lisää... mutta sekoitin sitä tavalliseen viiniin. Hänen jokailtaiseen annokseensa. Niin ettei hän huomannut siinä mitään ihmeellistä, mutta kuitenkin niin, että se voimisti hänen negatiivistä vääristymäänsä tai mikä häntä nyt ylipäätään sitten vaivaakaan. Niin ettei hän saanut sitä koskaan... tarpeekseen...vaan hän halusi... aina lisää... eikä... eikä saa avattua enää oveaan, Saimara sai vaivoin sanotuksi ja yökkäsi, mutta mitään ei tullut ulos. Pientä vinkunaa arvon Ruovikon hengityksessä ei enää kuulunut. Ehkä hän ei enää edes hengittänyt. Saimara puristi käsinojaa ja keskittyi itse hengittämään. Sisään. Ulos. Sitten uusi raju pahoinvointi kouristi hänen sisuksiaan ja pyrki ulos. Ei tullut muuta kuin väkivaltainen ja katkeran makuinen röyhtäys, mutta se pudotti hänet ensin tuolin reunalle ja sitten lattialle. Hänen oli pakko maata, hänen sisällään velloi olento, joka oli ajettu ansaan ja joka oli alkanut tuntemaan suuria tuskia siitä, ettei ollutkaan enää matkalla sydämeen. Saimara makasi kippurassa arvon Ruovikon jaloissa ja nytkähteli olennon tuskien tahdissa. Hän tunsi, että lattia oli märkä. Se oli arvon Ruovikosta valunutta vettä. Saimara nyyhkytti. Hän kuolisi. Tämä ei voinut päättyä mitenkään muuten kuin hänen kuolemaansa.


– Jaksa vielä, Saimara, arvon Ruovikko sanoi. Hänen äänensä vavahteli, kun hän sanoi sen. Saimara tunsi, kuinka tuskan piina jännitti olennon hänen sisällään ja hän tunsi valtavaa painetta kurkussaan. Hän yökki taas voimakkaasti ja tällä kertaa hänen suustaan valui tummaa nestettä joka yökkäyksellä. Sen jälkeen hän alkoi pikkuhiljaa vajota tiedottomana jonnekin tuskaansa.


– Mitä vielä, Saimara? arvon Ruovikko kysyi tuskin kuuluvalla äänellä. Kysymys palautti Saimaran hetkeksi tajuamaan, että oli siinä lattialla arvon Ruovikon jaloissa. Hän ponnisteli saadakseen sanoja ulos. Hänestä tuntui, että hänen kurkkunsa oli murskana.


– Minä... lukitsin... hänen ovensa... joskus... ettei hän varmasti... pääsisi ulos.


Saimara ei ollut uskonut, että hänen kokemansa tuska ja piina voisivat tulla voimakkaammaksi, mutta ne tulivat. Hän olisi huutanut, mutta ei oksentamiseltaan pystynyt. Miten jättimäinen hänen pimeä ajatuksensa oikein oli? Miten paljon hänen oli vielä oksennettava sitä ulos? Arvon Ruovikko sen sijaan huusi, mutta miksi? Hän ei ollut tässä se, jonka oli koko ajan oksennettava. Tai kuoltava. Vieläkään kaikki ei ollut ohi. Puhdistuksen kolmas vaihe oli pimeän ajatuksen esiin ajaminen.


– Mitä vielä? Kerro!


– Minä tunsin mustasukkaisuutta! Olin mustasukkainen hänelle teistä!


– Mitä vielä? Kerro! arvon Ruovikko huusi, ja Saimarasta tuntui kuin hänen ympärillään olisi ollut suovesiputous.


– Minä annoin hänelle myös Kohdunkuoloa! Hän ei voi enää ikinä saada lapsia! Hän ei ansaitse niitä! Saimara huusi olennon äänellä. Hänen kurkkunsa läpi raastoivat rautaiset piikit, kun olento alkoi työntymään hitaasti ulos. Saimara huusi ja hänestä tuntui kuin hän olisi ollut piste, johon koko maailman hirvittävyys, tuska ja leimuavuus kohdistuivat. Hän kuolisi. Hän ei saanut hengitettyä. Kammottava erite virtasi hänen kurkustaan ulos. Olento pudottautui Saimaran suusta lattialle. Se oli yhden hetken avuton, kun se katsoi paikkaa, johon se oli pakotettu tulemaan. Sen hetken aikana arvon Ruovikko heilautti Äitikorentoa ja katkaisi olennon kahtia. Saimara näki sen heiluvat puoliskot kasvojensa kohdalla ja tunsi hirvittävää hätää. Ne tunkeutuisivat häneen yhdessä ja söisivät hänet lopullisesti! Hän yritti vetäytyä kauemmaksi. Hänen ympärillään oli vetelä lammikko. Arvon Ruovikko pudottautui polvilleen katsomaan olentoa, jonka puoliskojen heilunta loppui yhtäkkiä ja joka katosi heiltä näkymättömiin, kenties Tasapainon toiselle puolelle.


– Miten pieni se oli, arvon Ruovikko huohotti pettyneenä ja huolissaan. - Ja otti niin kirotun koville. Olen tullut heikoksi... Miten ikinä…


Puhdistus oli päättynyt pimeän ajatuksen eliminointiin.


Saimara pääsi vuoteeseensa aamuyöstä.


– Minä kannan sinut nyt omaan vuoteeseesi, arvon Ruovikko oli sanonut ja nostanut Saimaran syliinsä, kun oli ensin pyyhkinyt pahimmat oksennukset Saimaran leualta ja rinnuksilta. Hän oli kantanut Saimaran työnhuoneestaan koko matkan Kolmen Kannen itäsiiven ulko-ovelle ja noussut neljänteentoista eli ylimpään kerrokseen. Koko matkalla ketään ei ollut tullut vastaan eikä kukaan ollut raottanut oveaan kurkkiakseen aamuöisten raskaiden askelten tuottajaa. Generaattorit olivat naksuneet hiljaa ja ulkovalot olivat palaneet himmeästi. Saimaran asunnossa arvon Ruovikko ei ollut sytyttänyt valoja vaan hän oli suunnannut suoraan Saimaran makuukammariin. Hän ei tuntenut tietä sinne se vuoksi, että olisi vieraillut siellä tiheään, vaan sen vuoksi, että kaikkien itäsiiven pienten asuntojen pohjapiirros oli samanlainen. Kun oli käynyt yhdessä, tunsi kaikki. Makuukammarissa arvon Ruovikko oli laskenut Saimaran vuoteeseen peiton päälle. Hetki oli ollut niin ainutlaatuinen, että Saimara oli tarttunut arvon Ruovikkoa kädestä ja sanonut:


– Jääkää... ole kiltti.


Ehkä se oli oksennuksen rippeet ja haju tai sitten se oli se jokin, joka oli aina ollut esteenä. Mutta arvon Ruovikko oli vain katsonut Saimaraa, eikä hänen silmistään ollut pystynyt lukemaan yhtään mitään. Sitten hän oli irrottanut kätensä Saimaran otteesta.


– Olen pahoillani, en voi.


Arvon Ruovikko oli aukaissut makuukammarin ikkunan ja päästänyt kylmän ilman sisään. Sen jälkeen hän oli toivottanut Saimaralle hyvää yötä ja lähtenyt. Saimara oli kuullut hänen loittonevat ja keventyneet askeleensa rappusissa. Hän oli kuullut, miten rapun ulko-ovi oli sulkeutunut kolahtaen ja sitten hetken kuluttua hän oli haistanut arvon Ruovikon sikarin tuoksun, joka oli leijaillut alhaalta pihalta korkeuksiin neljänteentoista kerrokseen ja sisään hänen avonaisesta ikkunastaan. Siinä hetkessä Saimara vihdoin ja viimein oli lakannut rakastamasta arvon Ruovikkoa. Hän oli täristen riisunut vaatteensa ja mennyt peiton alle. Hän ei ollut jaksanut pestä oksennuksen likaamia hiuksiaan tai kasvojaan, saati hampaitaan. Hän oli kiitollinen, että arvon Ruovikko oli jättänyt ikkunan auki. Muutoin oksennuksen lemu olisi jäänyt muhimaan kammottavalla tavalla hänen makuukammariinsa.









PUOLUKKA TEKEE MERKINTÖJÄ PÄIVÄKIRJAANSA JA LUKEE KUUMOTTAVAN TARINAN


Puolukka Vahvakulta, kahdesta siskoksesta vanhempi, viisaampi, vaaleampi ja se, jolla oli pitempi nenä ja silmälasit, istui tällä kertaa sänkynsä päällä Kolmen Kannen länsisiiven vierashuoneistojen toisessa kerroksessa eikä onneksi perunasäkin päällä kellarissa. Hän kirjoitti merkintöjä viimeisistä kahdesta päivästä päiväkirjaansa. Sen hän oli onneksi pakannut mukaansa, kun he olivat lähteneet kiireellä pois Kultalasta. Kaikki hänen muut kirjoittamansa tekstit sekä piirtämänsä piirustukset olivat tietenkin jääneet heidän kotiinsa, Puolikuu kolmoseen. Samoin kuin hänen laadukkaat piirustus- ja kirjoittamisvälineensä. Hänen oli tultava toimeen sillä, mitä hän Unhilasta oli saanut käsiinsä. Samoin kuin äidin ja Sielikin, myös Puolukan muisti oli pyyhitty pois sen osalta, mitä ennen lähtöä oli tapahtunut. Viimeinen Kultalassa kirjoitettu muistiinpano kuului lyhyesti: ”Tervehdys vain! Sunnuntaipäivä meni kokonaan epäkiinnostavissa merkeissä. Äidin johtaja H. Harmo kävi kylässä. Varmaan hän kysyi äidiltä, milloin äiti mahdollisesti jaksaa raahautua töihin. Hah, näkisi vain. Mutta oikeasti, se on surullista. Hän kysyi myös minulta ja Sielikiltä, mitä ottaisimme mukaan autiolle saarelle. Outoa.”


Puolukka pureskeli kynäänsä. Nyt H. Harmon kysymys vaikutti suoraan sanoen epäilyttävältä. Myös äidin tila askarrutti häntä. Oliko tämä vihdoinkin heräämässä eloon? Ainakin eilisen tapahtumat olivat saaneet äidissä jotain aikaan, ja hän oli osoittanut edes jotain kiinnostusta asioihin täällä Unhilassa, koska oli vaivautunut raahautumaan arvon Ruovikon puheille tämän työhuoneeseen. Sinne minne Saimara oli Puolukankin yllättävän kovakouraisesti kiskonut. Saimara oli yllättävän vahva. Puolukka oli luullut, että Saimaran käsivarret olivat vain pelkästään pulleat, mutta ne olivatkin täynnä voimaa. Unhilan ihmiset taisivat olla muutoinkin paljon voimakkaampia kuin normaalit ihmiset. Puolukka värähti. Hän ja äiti olivat jutelleet eilen illalla, kun he olivat lähteneet arvon Ruovikon työhuoneesta ja kävelleet takaisin huoneistoonsa Kolmen Kannen länsisiipeen. Tai no, jutelleet ja jutelleet. Äiti ei ollut ollut vihainen. Äiti oli vain kysynyt, oliko hänellä ikävä ystäväänsä Evaa ja olisiko hän halunnut jo päästä takaisin Kultalaan Aivonoukan kouluun. Kysymykset olivat olleet todella tyhmiä. Tietenkin Puolukalla oli ikävä Evaa, ja tietenkin hän olisi halunnut päästä takaisin Kultalaan ja normaaliin elämään, myös kouluun. Mutta täällä he vain kuikuilivat, kuin… kihomato persereiässä. Hän kirjoitti sen päiväkirjaansa tyytyväisenä keksimäänsä kielikuvaan. Äidin ei olisi kannattanut kysellä itsestäänselvyyksiä. Puolukka olisi halunnut pohtia äidin kanssa, miksi outo karvamytty Aarre oli halunnut johtaa häntä harhaan ja teljetä hänet melkein vuorokaudeksi kellariin. Siellä ei ollut vessaa, joten hän oli joutunut pissaamaan tyhjään sankoon. Onneksi siellä oli ollut tyhjä sanko. Onneksi siellä oli ollut myös omenoita, makkaroita ja mehua. Silti hän oli itkenyt siellä. Hän olisi halunnut jutella äidin kanssa Ystävistä. Hänellä oli epäilyksensä siitä, keitä he olivat, mutta sitä hän ei tajunnut, miksi hekin käyttäytyivät oudosti ja piilottelivat häneltä, jos he halusivat tavata hänet. Äidin olisi ollut jo viimeinkin syytä herätä eloon ja alkaa tehdä yhteistä suunnitelmaa tulevan varalle. Siten he ehkä voisivat joskus päästä täältä poiskin. Sillä vaikka Unhila oli kiehtova ja sisälsi sellaista elämää, jota Puolukka ei olisi koskaan voinut kuvitella olevan olemassakaan, he olivat silti loukussa. Niin kuin hän oli ollut kellarissa. Niin kuin äiti oli heidän huoneistossaan. Niin kuin kihomato persereiässä. Eivät he voineet täällä ikuisesti olla. Oikeasti! Heidän olisi oikeasti päästävä jo kouluunkin. Unhilassa ei ollut koulua. Ja entäpä isä? Puolukka olisi suonut isänkin näyttäytyvän ja tulevan karjumaan ja kolistelemaan Unhilan portteja. Kerrankin isän äkkipikaisuudesta olisi ollut hyötyä. Mutta oliko niin, että Tasapaino oli heille Sielikin kanssa suonut sellaiset vanhemmat, jotka viis veisasivat lapsistaan ja antoivat näiden yksin selviytyä kaikesta? Siltä se oli vahvasti viime aikoina näyttänyt. Hän kirjoitti sen päiväkirjaansa.


Sielikki puolestaan oli ollut itkeneen näköinen, kun he olivat tulleet eilen illalla huoneistoonsa, heidän tämänhetkiseen kotiinsa, täällä persereiässä. Puolukka kumitti pois persereiän. Se oli liikaa toistoa ja menetti jo tehoaan. Sielikki oli tullut halaamaan häntä, ja sen jälkeen Sielikki oli lyönyt häntä kiukuissaan. Ja alkanut itkemään uudestaan. Puolukkakin oli lyönyt Sielikkiä, ja he olivat huutaneet toisilleen. Äiti oli vain katsonut heitä äärimmäisen kyllästyneen näköisenä eikä ollut sanonut mitään. Se oli niin tyhmää. Puolukka oli lyönyt Sielikkiä uudestaan kovemmin ja saanut tämän itkemään entistä enemmän.


– Puolukka, lopeta, äiti oli sanonut sitten ponnettomasti. Äiti oli näyttänyt siltä, että olisi voinut purskahtaa itsekin itkuun hetkenä minä hyvänsä. Puolukka oli ollut tyytyväinen. Äidin kuuluikin kärsiä yhtä paljon kuin hänen ja Sielikin ja paljon enemmänkin. Sen tähden Puolukka oli vielä kerran lyönyt Sielikkiä kovaa ja juossut makuuhuoneeseen ja paiskannut oven kiinni. Sielikki oli jäänyt parkumaan, mutta hetken päästä Sielikin itku oli hieman vaimentunut ja kuulosti siltä aivan kuin hän olisi itkenyt äitiä vasten. Äiti oli ehkä halannut häntä. Puolukka ei ollut mennyt katsomaan. Mutta hän oli ollut hieman pelästynyt ja kateellinen. Mitä jos äiti todellakin halasi Sielikkiä? Sen hän kirjoitti päiväkirjaansa ja lisäsi monta kysymysmerkkiä perään. Äiti oli ehkä halannut Sielikkiä, vaikka tämä ei ollut ollut kadoksissa keneltäkään. Se oli tietenkin epäreilua.


Tänään äiti ei ollut päivän aikana paljoa tehnyt tai puhunut. Kai. Korkeintaan itsekseen oli mutissut ja itsekseen hyörinyt poistumatta asunnosta. Aamiaisen jälkeen Puolukka oli sen sijaan houkutellut Sielikin ulos kanssaan, ja he olivat kuljeskelleet. Sitten hän oli halunnut eroon Sielikistä ja osoitellut joka puolelle heidän ympärilleen ja kysynyt, näkikö Sielikki, kuinka paljon ampiaisia heidän lähettyvillään lenteli. Sielikki ei pelännyt mitään muuta niin paljon kuin ampiaisia, koska ne olivat kerran pistäneet häntä kipeästi. Siksi Sielikki oli lähtenyt välittömästi ympärilleen huitoen juoksemaan takaisin heidän huoneistoonsa. Sitten Puolukka oli istuskellut kivellä ihan rauhassa ja kieputtanut hiuksiaan sormiensa välissä. Hän ei ollut nähnyt yhtään Ystäväksi epäilemäänsä henkilöä missään ja oli ollut jonkin verran pettynyt. Sen jälkeen hän oli lyöttäytynyt Martan mukaan. Tämä oli toinen Saimaran jonkinlaisista apulaisista. Puolukka oli seurannut, kun Marta oli kierrellyt pitkin poikin Unhilaa ja kuinka tältä kyseltiin asioita, jotka liittyivät kai laitteeseen, jolla aiottiin puristaa omenamehua. Ensin Martalta kysyttiin, missä mehupuristinta säilytettiin, ja kun puristimen säilytyspaikka oli yhdessä muisteltu ja kyselijät olivat menneet kaivamaan sen esille, Martalle tultiin sanomaan, että siitä oli mennyt osa rikki. Marta oli silminnähden innostunut ja sanonut tulevansa korjaamaan sen, mutta sitten hänelle tultiin kantelemaan jotain asiaa jonkun työvuorosta eikä hän ollutkaan päässyt korjaamaan yhtään mitään. Se oli ollut silminnähden pettymys Martalle. Koko episodi oli ollut kuitenkin hyvin tylsää Puolukan mielestä. Saimaraa ei ollut näkynyt missään. Mitä Saimaralle oli oikein tapahtunut eilisen jälkeen? Puolukka kirjoitti kysymyksen päiväkirjaansa.


Marta oli käskenyt Puolukan sitten syömään Kolmen Kannen keskimmäisen ja matalimman osan isoon ruokasaliin heti kun ruokakello soi ensimmäisen kattauksen merkiksi. Marta oli ilmeisesti tahtonut eroon Puolukasta, mutta Puolukka ei ollut siitä välittänyt, hänkin oli tahtonut eroon Martasta. Hän kirjoitti sen päiväkirjaansa ja alleviivasi sen useampaan kertaan. Koska Martan puuhat olivat tylsiä ja koska hän ei jaksanut enää katsella Martan ryppyistä kaulaa. Oikeasti, Martalla oli maailman ryppyisin kaula. Hän piirsi kuvan Martan kaulasta.


Puolukka oli syönyt yllin kyllin, koska ruoka oli ollut hyvää. Tarjolla oli ollut monta eri lajia juurespaistoksia ja kalaa monella tavalla, kaikki kunnolla suolattuja, ja jälkiruoaksi makeita marjoja, paksua pannukakkua ja täyteläistä kermaa. Jos he joskus pääsisivät pois Unhilasta, ruoka oli ehkä yksi asia, jota hän saattaisi jäädä kaipaamaan. Marta oli tullut itse syömään, kun ruokakello oli kumahdellut toisen kattauksen merkiksi, mutta oli istuutunut monen pöydän päähän Puolukasta. Hyvä niin. Puolukka ei jaksanut keskustella kauaa saman henkilön kanssa. Hän kirjoitti tämän huomion päiväkirjaansa muistiin.


Periaatteessa Puolukan olisi pitänyt lähteä ruokalasta pois kattauksen vaihtuessa ja antaa tilaa seuraaville ruokailijoille, mutta hän ei ollut kuitenkaan tehnyt niin. Hän oli jäänyt kuuntelemaan yleisesti väen jutustelua ja oli saanut selville, että Saimaralle oli tapahtunut jotain outoa sen jälkeen, kun he olivat lähteneet arvon Ruovikon työhuoneesta äidin kanssa pois. Saimara oli tullut niin sairaaksi, että arvon Ruovikon oli pitänyt kantaa hänet asuntoonsa. Joku oli nähnyt tämän aamuyöstä ja tiesi kertoa myös sen, että arvon Ruovikko ei ollut jäänyt kauaksi aikaa vaan oli tullut melkein saman tien ulos. Mutta oli sen sijaan jäänyt pitkäksi toviksi polttamaan sikareitaan pihalle. Kukaan ei kuitenkaan ollut puhunut siitä, että Puolukka oli ollut teljettynä kellariin melkein vuorokauden. Tai ehkä sittenkin olivat puhuneet mutta niin hiljaa, ettei Puolukka ollut kuullut mitään, koska välillä puhe muuttui melkein kuiskutteluksi.


Minnehän Saimara oli raahannut Aarren? Puolukka kirjoitti kysymyksen päiväkirjaansa. Hän ei ollut nähnyt sitäkään tänään missään. Kellarin oven läpi Puolukka oli kuullut, kuinka Saimara oli kiljuen uhkaillut Aarrea. Ruokalassa väki oli keskeyttänyt puhumisen ja hirnumisen, kun arvon Ruovikko oli ilmestynyt paikalle. Arvon Ruovikko oli pyytänyt Martan sivuun ja antanut hänelle jotain, joka oli ollut niin pientä, että se oli helposti kätkeytynyt hänen kämmenestään Martan kämmeneen. Arvon Ruovikko oli kumartunut kuiskaamaan Martan korvaan jotain, ja Martan rintakehä oli kohoillut ja hän oli nyökännyt sen merkiksi, että oli ymmärtänyt. Hän oli nyökännyt niin ponnekkaasti, että hänen ryppyisen kaulansa nahka oli heilahtanut.


Heti kun arvon Ruovikko oli häipynyt, Marta oli tullut Puolukan luokse. Hän oli ensin käskenyt Puolukkaa häipymään ja antamaan tilaa toisille, mutta ennen kuin Puolukka oli ehtinyt toteuttaa käskyä, Martan silmissä oli pilkahtanut ajatus ja hän oli antanut Puolukalle pikkuruisen pullollisen kimaltavaa nestettä ja sanonut, että Puolukan pitäisi antaa se äidilleen. Puolukka oli hätkähtänyt. Sen oli täytynyt olla juuri se asia, jonka arvon Ruovikko oli antanut hetkeä aikaisemmin Martalle. Arvon Ruovikko oli antanut pullon Martalle niin salaisesti, ja nyt Marta antoi hänelle saman pullon aivan kuin kyseessä olisikin ollut jokin aivan arkinen asia. Se oli Puolukan mielestä omituista. Marta oli sanonut, että äidin pitäisi juoda se mahdollisimman pian. Marta oli selittänyt, että arvon Ruovikko oli käskenyt häntä antamaan sen Puolukan äidille mutta yhtä hyvin Puolukka voisi antaa sen. Martalla oli vielä niin tasapainottomuuden helvetisti töitä tehtävänä, koska Saimara oli kipeä eikä Bea tajunnut auttaa yhtään. Bea oli ehkä Martan sisko tai serkku, koska hänellä oli yhtä ryppyinen kaula kuin Martalla. Puolukka piirsi myös Bean kaulan päiväkirjaansa. Molempien kaulat näyttivät omituisilta makkaroilta hänen päiväkirjansa sivulla. Eivät ne niin kauheilta oikeasti näyttäneet, mutta ikäviltä ne joka tapauksissa Puolukan mielestä näyttivät. Hänellä oli taiteilijan vapaus käyttää niiden piirtämisessä karrikoitua tyyliä. Kun Puolukka oli kysynyt, mitä varten äidin pitäisi juoda neste, Marta oli ollut hetken hiljaa. Sitten Marta oli tokaissut, että se estäisi äitiä sairastumasta samaan tautiin kuin Saimara. Puolukka oli huolestunut ja kysynyt, että mitenkäs hän itse sitten. Pitäisikö hänenkin saada lääkettä, jos Saimaran tauti oli tarttuvaa. Marta oli sanonut, ettei tauti tarttunut lapsiin. Marta selvästi valehteli, mutta valehteliko hän jostain yksityiskohdasta vai kenties koko asiasta yleensä, siitä ei Puolukka ottanut selkoa.


Alkuillasta, kun Puolukka oli mennyt takaisin huoneistoon, Sielikki oli istunut äidin jalkojen juuressa lattialla oleskeluhuoneessa. Äiti oli vain istunut tuolilla, kasvoillaan tavanomainen tylsä ilmeensä. Olkoon siinä sitten, lehmä, Puolukka oli ajatellut, mutta sitten hän oli kaivanut pikkuruisen pullon taskustaan ja kertonut sen olevan arvon Ruovikon lähettämää lääkettä. Äiti ei ollut ottanut pulloa käteensä, vaikka Puolukka oli sitä hänelle ojentanut. Puolukka oli selittänyt Martan kertomuksen Saimaran sairastumisesta. Äiti oli katsonut Puolukkaa kuin Puolukka itse olisi ollut jossakin inhottavassa tarttuvassa taudissa ja sanonut:


– Minä en mitään myrkkyjä ala juomaan.


– Mutta-


– Heitä se pois!


Puolukka piirsi pullonkin kuvan päiväkirjaansa ja kirjoitti sen viereen kysymyksen: Myrkkyä vai ei? Hän päätti, että jos huomenna ei löytäisi Saimaraa, hän etsisi itsensä arvon Ruovikon käsiinsä ja kysyisi tältä pikkuruisesta pullosta ja käskisi tämän itse tulla juottamaan se äidille, jos se tosiaan oli tarpeen.


Puolukka työnsi päiväkirjan patjansa alle ja kaivoi sieltä esiin toisen kirjan. Sielikki kuului puhua pälpättävän äidille kiihkeästi ja innostuneesti. Oli hyvä, että äiti ei ollut vielä nukkumassa. Ehkä hän sittenkin virkistyisi pikkuhiljaa, vaikka ei kuulunutkaan vastaavan Sielikkille mitään. Puolukkaa kadutti, että hän oli kohdellut Sielikkia niin kurjasti eilen illalla ja tänään valehdellut ampiaisista, mutta siltikään hän ei mennyt Sielikin ja äidin seuraan oleskeluhuoneeseen. Hän oli päättänyt käyttää tilaisuuden hyväksi ja lukea arvon Ruovikon hänelle ja Sielikille antamaa kirjaa. Kirja oli myös eräänlainen päiväkirja. Mutta kenen, siitä hän ei ollut ihan varma. Se olisi sopinut hyvin olla arvon Ruovikon päiväkirja, mutta kertoja nimitti itseään tyystin toisella nimellä. Maailmassa kai saattoi olla muitakin yhtä itsekeskeisiä ja omahyväisiä henkilöitä kuin arvon Ruovikko. Puolukka oli lukenut kirjasta Sielikille valikoituja osia, mutta tätä osaa hän ei kerta kaikkiaan pystynyt Sielikille lukemaan. Hän oli aloittanut lukemaan sitä, mutta oli joutunut keskeyttämään ja keksimään hätäisen vaihtoehtoisen lopun tekstille. Sielikki oli ollut pettynyt ja epäluuloinen. Sielikki ei kuitenkaan itse saanut selvää kirjan koukeroisista kirjaimista, joten hän ei voinut muuta kuin tyytyä Puolukan tarjoilemaan loppuun. Sielikki oli kärsimätön luonne, joten hän ei jaksanut opetella ja ottaa selvää kirjan eriskummallisista kirjaimista, jotka tietenkin näyttäytyivät aivan selviltä, kun niitä jaksoi vain tutkia. Nyt Puolukka lukisi tarinan alusta loppuun saakka ja tunsi vatsanpohjassaan jännittävää lepatusta.


”Akan länsipuolella, korkeilla tuntureilla ja vuoristossa, siellä missä Valkean maan tuulet pakastavat karvat sieraimissa mutta missä ne eivät varsinaisesti vielä polta keuhkoja ihmisen hengittäessä, asuvat Kokot. Minulla oli suuret toiveet voittaa heidät puolelleni ja suunnitelmani kannattajiksi. Sen vuoksi lensin Unhilasta koko matkan heidän luokseen ja aivan puolikuolleena saavuin perille. Se olikin sitten virhe, sillä väsymykseni vuoksi Kokkojen höynähtänyt johtaja Fagin oli onnistua vahingossa surmaamaan minut ja hänen tyttärensä Efriia onnistui kuin onnistuikin makaamaan minut. Lukuisin kerroin, eikä vahingossa.”


Onneksi Sielikki ei ollut tarttunut makaamisen termiin, eikä Puolukka ollut sitä hänelle alkanut tietenkään selittämään.


”Tarkoitukseni oli siis kerätä lisää kannattajia hankkeelleni. Toimeni ja ajatukseni olivat saaneet niin suurta kannatusta kaikkialla muualla, joten pohjoisen suunta oli siten aivan luonnollinen jatke työlleni. Tuntureilla olivat tietenkin jo kuulleetkin minusta ja suunnitelmastani pelastaa kykyjen väki siltä onnettomalta vitsaukselta, joka niin monia riivasi ja uhkasi loppujen lopuksi päästää meidät kaikki päiviltä. Mutta perille saavuttuani harmikseni huomasin, että Fagin oli hyvin itseriittoinen henkilö ja niin täysin varma omista kyvyistään ja niiden pätevyydestä pystyä suojelemaan omaa perhettään eli kaikkia Kokkoja, ettei hän piitannut asiastani juuri omaa aamupaskaansa enemmän. Sen tähden hän tepasteli eteeni mahtipontisesti ja mittaili minua terävän ja kaartuvan nenänsä vartta pitkin, kasvoillaan mitä halveksivin ilme. Täysi persereikä tuo Fagin.”


Puolukka nosti huolestuneena katseensa pois sivuilta. Oliko persereikä tarttunut tästä tekstistä hänen ilmaisuunsa? Hän oli Sielikille lukenut aamupaskan aamukakkana ja jättänyt lauseen ”Täysi persereikä tuo Fagin” kokonaan lukematta. Silti se oli näköjään jäänyt kummittelemaan hänen alitajuntaansa, ja hän oli alkanut viljelemään sitä tekstissään niin paljon, että hänen piti jopa rajoittaa itseään käyttämästä sitä. Hän oli aiemmin ymmärtänyt myös sen, että Unhilassa oli yksi Kokko. Hän ei ollut nähnyt Kokkoa läheltä, ainoastaan välillä päivystämässä jommankumman omituisen vartiotornin katolla tai sitten liukumassa korkealla taivaalla pitkin ilmavirtoja, mutta olento oli aivan takuuvarmasti samaa heimoa kuin Fagin ja kumppanit. Olento vastasi täysin tekstissä olevaa kuvausta. Siivet, höyhenkerros, tarkennuskiekot. Pitkänkin välimatkan päästä pelottavasti jähmettävä katse.


”On hyvin todennäköistä, että te lukijani ette ole koskaan aikaisemmin päässeet tapaamaan Kokkoja, koska todella harva olento pääsee tuosta tapaamisesta elossa pois. Tämän vuoksi käytän nyt hieman aikaa kuvailemaan Faginia ja myös yleisesti Kokkoja. Varmaan jo saittekin käsityksen, että hänen nenänsä muistutti mitä suurimmassa määrin nokkaa. Samoin hänen keltaiset pyöreät silmänsä olivat kovin lintumaiset. Hänen kerrottiin jähmettävän saaliinsa pelkällä katseellaan, mutta minä henkilökohtaisesti en tuntenut mitään jähmetykseen viittaavaa, vaikka hän vietti pitkän tovin pelkästään katselemalla minua. Se, mikä minussa jossain määrin aiheutti epämiellyttäviä tuntemuksia hänen silmiinsä liittyen, olivat tarkennuskiekot niiden ympärillä. Jos Kokon kanssa onnistuu pääsemään lähietäisyydelle ja tarkastelemaan hänen kasvojaan, päätyy huomaamaan, että juuri silmien ympärillä olevat tarkennuskiekot ovat ne, jotka antavat tyypillisen tuiman ja kovan vaikutelman silmille ja kasvoille. Kiekkojen kehät ovat ehkä tuuman levyiset. Ne ovat erittäin ohutta ihoa ja niitä on useampi kerros Kokkojen silmien ympärillä. Ne tarkentavat Kokkojen katsetta tarpeen mukaan, ja siksi ne pyörivät jatkuvasti, joku pienen matkan, joku koko kierroksen, ylin kiekko eri suuntaan kuin alemmat kiekot ja niin edelleen.


Kokot saavat kiekkoaihiot emoiltaan heti kuoriutumisen jälkeen, ja ne istutetaan silmien ympärille ja ne juurtuvat paikalleen alle vuorokaudessa. Sisaruksilla tarkennuskiekot ovat identtiset. Sen opin, kun sain mahdollisuuden tarkkailla Faginin tyttärien kiekkoja lähietäisyydeltä. Ne mahdollistavat näkemisen, ymmärtämisen ja kokemisen lähes täydellisen yhteisesti sisarusten välillä ja hieman väljemmin kaikkien Kokkojen välillä. Ne ovat huikea yhdistelmä insineurista teknologiaa ja perheen perimää. Kokot eivät mielellään jaa tietoa kiekoista, mutta jos heistä jotain irti saa, he puhuvat silloin näkemisen kerroksista. Itse pidän tällaista panttausta ja tiedon jakamattomuutta erittäin harmillisena, sillä tarkennuskiekot olisivat mitä kiehtovin tutkimuksen aihe. Varmaan on sanomattakin selvää, että Kokot ovat pahoinpidelleet ja vammauttaneet kaikki heitä tutkimuskohteikseen yrittäneet tieteilijät, myös Akatemian tutkijat. Kuka ties surmanneetkin, sillä muutamia tieteilijöitä on jäänyt kautta historian palaamatta tunturien rinteiltä.


Mutta hupsista keikkaa, hieman meni aiheen sivuun jälleen kerran, mutta toisaalta hyvin ymmärrettävää, koskapa olin Faginin kuvauksessa ja kenen tahansa keskittyminen voisi herpaantua siinä tapauksessa, sillä eihän häneen jaksaisi kovin paljoa panostaa. No, mutta yritetäänpäs. Hänen ohuet hiuksensa olivat harmaat ja olkapäihin ulottuvat. Vartaloltaan hän oli melko lyhyt, minua selkeästi lyhyempi ja hyvin laiha. Kokot eivät käytä vaatteita. Heidän ihonsa on kauttaaltaan pehmeän untuvan peitossa, mutta intiimejä alueita peittää paksumpi höyhenkerros. Ja onneksi näin on, koska se todellakin pelastaa heidän hieman ujommat keskustelukumppaninsa kiusalliselta mietiskelyltä, mihin katseensa kohdistaisi. Tai no, vaikea kuvitella ketään ujoa henkilöä edes keskustelemassa kenenkään Kokon kanssa, jos totta puhutaan. Minua ei sen sijaan ujostuttanut arvioida Kokkojen untuva- tai höyhenpeitettä mistään kohdalta. Faginin intiimialueiden höyhenpeite ei ollut mielestäni erityisen runsas tai laaja, mutta se peitti tarvittavat kohdat. Koska ei ollut juuri mitään peiteltävää. Ja tällä tarkoitan sitä, että hänen sukuelimensä olivat huomattavan pienikokoiset. Sen sijaan hyvin mielenkiintoista kaikissa Kokoissa kuten myös Faginissa ovat heidän alaraajansa. Heillä on varpaiden tilalla saalistukseen sopivat käyrät kynnet, jotka otteesta riippuen joko haavoittavat hengenvaarallisesti tai sitten surmaavat. Siivetkin heillä on, mutta ne eivät missään tapauksessa vedä vertoja Sudenkorentojen siiville. Ajavat tietenkin asiansa eli niilläkin voi lentää. Kokkojen siivet ovat sulkapeitteiset, Sudenkorentojen siivet sen sijaan muodostuvat erittäin näyttävästi ja upeasti Umpikantisten Järvien vettä sisältävistä suonista, kovasta metallinvärisestä kitiinistä ja raatelevasta sahalaitakuviosta siipien reunoilla. Eivät siis ole oikein vertailtavissa keskenään Sudenkorentojen ja Kokkojen siivet. Mutta silti Sudenkorennot eivät ole vammauttaneet, saati surmanneet yhden yhtäkään tieteilijää, näin sivumennen sanoen.


Mutta jälleen takaisin Faginiin. Fagin oli kuitenkin saavuttanut melkoisen maineen Kokkojen johtajana. Tämän vuoksi olin jopa hieman toiveikas hänen suhteensa, vaikka olin siinä kivikossa polvillani ja yläruumis, siis siivet ja kädet, sidottuna hänen edessään arvioitavana. Kuten jo sanottu, olin lähtenyt liikkeelle Unhilasta, josta olin lentänyt seitsemän päivän matkan. Huomaattehan, etten säästellyt edes itseäni tässä asiassa. Kun olin saavuttanut Kokkojen asuinsijat, olin todella väsynyt ja Faginin vartijat pääsivät yllättämään minut täysin. He olivat ilmeisesti seuranneet minua jo jonkin matkaa yläpuolellani. Höyhenet tekivät heidän siivistään äänettömät, enkä ollut kuullut mitään omien siipieni ääneltä enkä tajunnut vaaraa. He olivat pikkuhiljaa hivuttautuneet lähemmäksi ja sitten he iskivät kummaltakin sivulta aivan äkkiarvaamatta. Kumpikin sai pitävän otteet saalistuskynsillään minusta, ja rimpuilemalla olisin vain pahentanut tilannetta. Olisin todennäköisesti katkennut mutta suureksi osaksi vain siitä syystä, että olin itse itseni väsyttänyt. Vuodin verta aivan tasapainottomuuden helvetillisen runsaasti. Koska vartijat eivät suin päin surmanneet minua, tajusin että Fagin oli antanut heille käskyn pitää minut hengissä. Se taas merkitsi, että hän halusi puhua kanssani.


Eli siinä siis olin hänen edessään polvillani.


– No sinä onneton ruokopiru, sinulla on ilmeisesti jotain asiaa minulle? Fagin sanoi minulle viimein, kun oli tarpeeksi minua tuijottanut ja tarkastellut ja hänen tarkennuskiekkonsa olivat kilistäneet, surisseet ja naksahdelleet niin paljon, että pelkäsin savun nousevan kohta hänen silmiensä ympäriltä. En ollut hänen katseestaan jähmettynyt tai muuttunut edes tunturisopuliksi. Sitäkin Kokkojen sanottiin nimittäin harrastavan, ihmisten muuttamista tunturisopuleiksi.


– Kertoisin asiani mieluusti ilman näitä köysiä ja tätä tukalaa asentoa, minä sanoin hänelle. Ymmärsin kyllä, että hän mielellään nöyryytti minua ja näytti minulle, kuka tällä seudulla määräsi, olinhan minäkin melkoisella maineella ja teoilla varustettu animeurinen kyvykäs ja siten tietenkin erityinen uhka hänelle. Mutta rajansa sillä kaikella kuitenkin oli. Minä vuodin verta ja aloin hoippua jo tajuttomuuden rajamailla, vaikka parhaani teinkin etten olisi sitä Kokoille näyttänyt. Ehkä lukijani ihmettelette nyt, miksi en käyttänyt mitään niistä omista mahtavista kyvyistäni päästäkseni vapauteen ja puolestani näyttänyt Faginille, kuka kukin oli, mutta muistutan teille, että olin todellakin lentänyt seitsemän päivää yhtä soittoa ja se oli ehdyttänyt voimani. Sitä paitsi kykyjen käyttäminen ei olisi edistänyt varsinaista asiaani Kokkojen keskuudessa. Oli äärimmäisen tärkeää saavuttaa luottamus ja usko siihen, että olin kaikkien animeuristen ja insineuristen kykyjen olentojen yhteisellä asialla ja meidän kaikkien pelastaminen oli minun tarkoitukseni. Mutta siinä hetkessä näytti pahasti siltä, että Kokot katsoivat asiaa vain oman ylhäisen pesänsä näkökulmasta, josta muut olennot näyttivät kovin pieniltä ja mitättömiltä ja kaukaisilta.


Ympärillemme oli kerääntynyt suuri joukko Kokkoja. He näyttivät kaikki hyvin torjuvilta, eikä minulle herunut myötätuntoista puhetta. Tässä vain pari esimerkkiä siitä, millaisin sanoin he siinä tilanteessa päättivät olla mukana:


– Revi siltä siivet!


– Puhko sen inhat silmät!


Heidän huutamiaan kirosanoja tai karkeita kehotuksia sukupuoliseen väkivaltaan en viitsi tässä alkaa edes esimerkinomaisesti toistamaan, mutta tuntui, että he olivat erityisen lahjakkaita niitä suoltamaan.”


Tässä kohtaa Puolukka oli ollut helpottunut, että kirjoittaja oli itse sensuroinut tekstiään. Tilanne tarinassa oli ollut kuitenkin sen verran jännittävä, että Sielikki oli voihkaissut ja rynnännyt ylös ja hyppelehtinyt hermostuneena huoneessa sinne tänne.


– Heikkohermo, Puolukka oli sanonut.


– Eeen, Sielikki oli vastannut.


Olipa hyvä, ettei hänen tällä kertaa tarvinnut katsoa pikkusisaren jännitystä. Hän tunsi omien kämmeniensä hikoavan. Hän jatkoi lukemista.


”Huolestuttavia neuvoja siis sateli Fagin Kokolle väkijoukosta. Hän tepasteli raatelujaloillaan edessäni edestakaisin. Hän jopa hieman hymyili.


– No, ruokopiru. Kuulet varmaan, mitä nämä sinulle toivovat? Ja minulla on tapana toteuttaa väkeni toiveita...


– Päästä minut irti näistä köysistä, niin puhutaan. Tiedät kyllä, että asiani on mitä vakavin. Enhän muuten olisi häirinnyt rauhaanne, minä sanoin.


– Hiljaa, vesiötökkä! Fagin karjaisi, - Kyllä minä tiedän, mitä sinä puuhaat. Se ei koske meitä.


– Ennen pitkää se koskettaakin.


– Me pystymme puolustamaan itseämme, Fagin sanoi.


– Et käsitä-


– Sinä ruokopiru et käsitä! Se mitä sinä puuhaat, ei sovi Kokoille. Me selviydymme itse.


– Etkö voisi edes kuunnella, mitä minulla on sanottavana? Selviytyisitte silloin paremmin.


– Minä en tarvitse sinun neuvojasi. Me emme tarvitse neuvojasi.


Ymmärsin ettei keskustelua kannattanut jatkaa enää siinä tilanteessa. Fagin ei halunnut eikä edes olisi voinutkaan muuttaa linjaansa asiani suhteen hurjan yleisömme ympäröimänä. Itse olin jo lähes tajuton, ehkä kohta jopa kuollut. Sen vuoksi nielin ylpeyteni ja pyysin jotain sellaista mitä harvemmin keneltäkään pyydän.


– Hyvä on. Ehkä olet oikeassa, ehkä et. Salli minun kuitenkin elää. Kokot eivät halua apuani, mutta muut kyvykkäät tarvitsevat minua. He eivät tule selviytymään ilman minua. Sääli minua ja sääli ennen kaikkea heitä.


Faginin ilmeestä näki heti, että hän oli tavattoman imarreltu ja mielissään kuulleessaan minun kerjäävän häneltä armoa ja anovan sitä, että hän jättäisi minut henkiin. Hän oli niin mielissään, ettei suorastaan tiennyt, kuinka päin olisi siinä tilanteessa. Hän keikutteli itseään ja muikisteli suutaan tyytyväisenä. Hän kääntyi yleisönsä puoleen ja osoitti minua heille kädellään.


– Aartje Sudenkorento. Pyytää armoa.


Kokot osoittivat villisti suosiotaan johtajalleen, ja Fagin otti kaiken sen vastaan silminnähden nauttien. Hän käänteli päätään joka taholle ja nosti käsiään pystyyn muka hillitäkseen suosionosoituksia, jotka yhä vain kovenivat. Minusta tuntui, että tätä typerää näytäntöä kesti ikuisuuden. En enää erottanut, mitä Kokot huusivat, ja he tuntuivat muutenkin siinä ympärillä lähtevän omituiseen pyörteeseen. Olin siis menettämässä tajuntaani. Fagin kumartui puoleeni. Hän katsoi minua keltaisilla pyöreillä silmillään kiekot hiljaa suristen ja pyörähdellen. Hän epäilemättä näki menneisyyden, nykyisyyden ja tulevaisuuden kerroksien leikkaavan toisensa, mutta jonkin verran epäilen, osasiko hän kuitenkaan tulkita näkemäänsä. Se jäi salaisuudeksi.


– Odotin sinulta vähän enemmän, hän sanoi.


Sen jälkeen hän suoristautui, otti siruteknisen keihään vartijalta eikä polttanut tai ampunut tai leikannut minua vaan brutaalisti iski sen varrella minua päähän.


Mikäli olin laskenut oikein, Fagin oli kolmas henkilö elämäni aikana, jolta olin pyytänyt armoa. Jokaisessa näissä tilanteessa olen laittanut animeuristen ja insineuristen kyvykkäiden edun itseni edun edelle. Se, että olen pyytänyt armoa itselleni, on jokaisessa tapauksessa johtunut siitä, että kuolemani olisi johtanut paljon suurempaan onnettomuuteen kyvykkäiden keskuudessa kuin omassa henkilökohtaisessa elämässäni. Itse olisin vain kuollut, mutta kaikkien muiden elämä olisi siitä suistunut mittaamattomaan kurjuuteen, josta kukaan ei olisi voinut heitä auttaa pois. Ainakaan niin menestyksekkäästi kuin minä. Ja jotta nyt päästäisin teidät lukijani pois siitä piinasta, mitä varmasti tällä hetkellä tunnette jännityksen ja epätietoisuuden vuoksi vuokseni, niin kerron, että myös tällä kolmannella kerralla armonpyyntööni suostuttiin ja Fagin jätti minut juuri ja juuri eloon.


Jossain vaiheessa palasin tajuihini. Makasin jollain pehmeällä alustalla ja aistin, että joku lämmin olento oli kumartunut ylleni. Kun avasin silmäni, näin kasvojeni yllä pienet höyhenpeitteiset kummut. Katselin niitä hetken ja laskin ne. Niitä oli kaksi kappaletta. Ymmärsin ne rinnoiksi. Jos ne olisivat olleet miehiset elimet, niitä olisi ollut kolme kappaletta. Yleisesti ottaen. Toki on moniakin tapauksia, jolloin näiden ruumiinosien lukumäärä ei vastaa yleisintä tilannetta. Mutta ei juututa nyt kappalemääriin, vaan haluan teidän, rakkaat lukijani, kiinnittävän huomionne siihen, että näky oli mieluinen ja osoitti, että olin elossa, pystyin laskemaan ja tunsin sukupuolista halua. Rinnat tai pallit, ei väliä. Tunsin niin suurta huojennusta ja iloa, että se sai minut ojentamaan käteni ja viemään ne niin lähelle rintoja kuin suinkin uskalsin kuitenkaan varsinaisesti koskettamatta niitä. Käteni jäivät alle tuuman päähän valmiina tervehtimään lämpimästi, jos se minulle suotaisiin. Olinhan ikään kuin herännyt kuolleista. Maailman ilot eli itse elämä oli vedetty hetkeksi ulottuviltani, ja kun ne nyt olivat taas tarjolla, ilmaisin vilpittömän haluni nauttia niistä täysin siemauksin. Kuulin yllättyneen mutta hyväksyvän naurahduksen, eikä hän vetäytynyt torjuvasti ulottuviltani eikä nokkinut silmiäni tai survonut keihästä peräaukkooni, vaan päinvastoin painoi rintansa kämmeniini. Hänen kumpunsa olivat juuri niin pehmeät ja ihanat ja suloisen pienet kuin olin arvellutkin.”


Puolukan improvisointikyvyt olivat tässä kohtaa viime kerralla joutunut koetukselle. Hän oli muuttanut pehmeät kummut pienen pieniksi ja suloisiksi Kokon poikasiksi, jotka istuivat Aartje Sudenkorennon rinnan päällä ja katsoivat tätä uteliaina, untuvaiset pörröiset päät kaivaten silitystä. Aartje Sudenkorento silitti niitä heti ja poikaset pitivät siitä kovasti. Aartje Sudenkorennosta ja kahdesta poikasesta, Fiffistä ja Faffista, tuli ystävykset, minkä jälkeen ne auttoivat Aartje Sudenkorentoa pakenemaan julmilta aikuisilta Kokoilta ja isältään Faginilta. Sen pituinen se. Sielikki oli kuunnellut tarinan loppua ja tuijottanut Puolukkaa epäilevästi kulmiensa alta. Hän oli huomauttanut, ettei tarinan alussa mainittu Efriia ollut esiintynyt lainkaan ja että oliko tämä sitten kenties Fiffin ja Faffin isosisko. Puolukka oli sanonut, että ehkä Aartje Sudenkorennolta oli jäänyt tarinan loppu viimeistelemättä ja sen vuoksi siitä sai lässähtäneen vaikutelman ja se loppui kuin seinään. Se ei ollut Puolukan vika. Sielikki oli noussut ja kävellyt Puolukan viereen ja tuijottanut sivuja. Puolukka ei ollut läimäissyt kirjaa kiinni, koska se olisi vaikuttanut liian epäilyttävältä. Sielikki oli huomauttanut, ettei tarina näyttänyt loppuvan vaan pikemminkin jatkuvan. Puolukka oli sanonut, että aivan oikein, seuraavaksi kerrottiin siitä, kuinka Fiffi ja Faffi lähtivät Aartje Sudenkorennon mukaan Unhilaan, mutta tarina vaikutti umpitylsältä. Eväiden syöntiä, uintia ja sen sellaista.

